Odložena hajka na vukove - juGmedia\nOdložena hajka na vukove\nKURŠUMLJIJA – Lovačko udruženje „Soko“ iz Kuršumlije odložilo je tradicionalnu manifestaciju „Hajka na vuka“ zbog visokih snežnih smetova, a po preporuci nadležnog ministarstva, potvrđeno je danas agenciji „juGmedia“ u tom udruženju.\n„Ova manifestacija okuplja lovce iz zemlje i inostranstva, i spada u lovni turizam u opštini Kuršumlija, ali zbog visine snega i snežnih nanosa koji dostižu i do tri metra, morali smo da je odložimo“, kazao je „juGmedii“ predsednik udruženja Nikola Milenković.\nHajka na vuka može da se održi do poslednje nedelje meseca februara, budući da je u martu i aprilu lov zabranjen.\nLovačko udruženje Soko iz Kuršumlije broji oko 300 redovnih članova.\nStižu konzerve iz “Juhora” za ugrožene\nVLADIČIN HAN - U predstojećih mesec dana na najfrekventnijim raskrsnicama u Vladičinom Hanu , biće postavljene kamere kako bi mogao početi da funkcioniše …


Za sve što treba pišite na [email protected]\n12 godina od prvih najava, Naučno-tehnološki park u Nišu se približava otvaranju, novi rok je april 2020.\nPosle Beograda i Novog Sada otvara se i Naučno-tehnološki park u Nišu namenjen startapima i studentima. Kako prenosi Ekapija najnoviji plan je da se on završi do aprila, uz pomeranje ranije najavljenog roka za u januaru.\nCilj Programa “Norveška za vas – Srbija” za koji je Norveška izdvojila 500.000 evra, je da doprinese zapošlјavanju mladih i socijalnom uklјučivanju ugroženih i marginalizovanih grupa kroz unapređenje poslovnog okruženja.\nImate startap? Narodna banka Srbije želi da se čujete i upišete u njihov registar\nDa li razmišljate o poslu van posla? „Pregor” je od 2022. i zvanično bolest\nPremorenost poslom (popularno zvana “burnout”) će se od 2022. godine smatrati za bolest, odlučeno je na sastanku Svetske zdravstvene organizacije u Ženevi.


STANKOVIĆ: Početak sezone za RK "Sloga" nije mogao početi bolje - Glas Regije\nSTANKOVIĆ: Početak sezone za RK „Sloga“ nije mogao početi bolje\n„Početak sezone nije mogao biti bolji. Ima tu još dosta prostora za napredak i bolju igru, ali osvajanje Kupa RS će nam sigurno biti podstrek prije svega za nastupe u Evropi, pa onda u domaćem prvenstvu. Raduje me što su i mlađi igrači imali veću minutažu i osjetili dvije dosta jake utakmice koje su se odigrale na gol-razliku i bile neizvjesne do samog kraja. Takođe i moji zemljaci su dali veliki doprinos, ali ja znam koliko oni mogu i ovo je praktično ništa koliko će tek pokazati. Naš golman je bio na vrhuncu zadatka i ovim putem mu čestitam i na proglašenju za najboljeg golmana“, kaže sjajni crnogorski internacionalac i dodaje:\n„Nagrada za najboljeg igrača naravno da imponuje i svako priznanje me raduje, ali ja ostajem pri zemlji i idem dalje sa svojim saigračima i stručnim štabom u nove pobjede.“\n„Ambicije kluba su ove godine da što više minutaže dobiju mladi igraci, ali isto tako će se ići na pobjedu u svakom meču. Liga će biti dosta podjednaka, mislim da nema favorita ove sezone“, zaključio je Stanković.\nTagovi: Doboj, RK Sloga\nPrethodna Za dlaku izbjegnut sudar automobila i voza na pruzi kod Doboja (VIDEO)\nSljedeća DOBOJ: Probosanske stranke sastavljaju koaliciju


U NAJAVI: IZGRADNjA POSTROJENjA ZA PREČIŠĆAVANjE OTPADNIH VODA U PROJEKTU JAVNO-PRIVATNOG PARTNERSTVA – Zrenjanin\nU NAJAVI: IZGRADNjA POSTROJENjA ZA PREČIŠĆAVANjE OTPADNIH VODA U PROJEKTU JAVNO-PRIVATNOG PARTNERSTVA\nDa Begej više ne bude ekološka bomba\nSkupština Grada Zrenjanina je na sednici u julu usvojila izveštaj o istraživanju tržišta za javno-privatno partnerstvo (JPP), i to vezano za prečišćavanje otpadnih voda na gradskoj teritoriji. Izveštaj je sačinilo Udruženje „C.R.E.A.M.”, koje se bavi promocijom i podrškom javno-privatnog partnerstva u Srbiji. Prema zaključcima izveštaja, a potpisuje ga Tanja Jakšić, tim lider, Gradu Zrenjaninu se preporučuje da tenderski proces za izgradnju ovakvog prečišćača počne upravo kao projekat javno-privatnog partnerstva (JPP).\n– Postoji dovoljan broj zainteresovanih kompanija sa iskustvom za učešće u JPP projektu izgradnje i upravljanja postrojenjem za prečišćavanje otpadnih voda (PPOV) za teritoriju Grada Zrenjanina, obezbeđujući maksimalnu konkurenciju za optimalnu novčanu vrednost – navodi se u izveštaju koji je Skupština usvojila.\nSve se sliva u Begej\nIako mnogi sumnjičavo gledaju na održivost ovakve ideje, pomoćnik gradonačelnika Zrenjanina Duško Radišić tvrdi da Grad Zrenjanin želi da, pored pitanja pijaće vode, reši i ekološke probleme.\n– Najveći problem te vrste jeste Begej, u koji se sva otpadna voda sliva i čini jednu pravu ekološku bombu. On je decenijama zagađivan i zamuljavan, tako da želimo da ga revitalizujemo, da dobije status reke, i da iskoristimo njegov pun potencijal. Želimo da možemo da izlazimo na reku, da njome plovimo, da živimo kao sve evropske zemlje koje su probleme zagađenja životne sredine odavno rešile – rekao je za naš list Radišić i dodao da, osim navedene „liste želja”, Grad ima i obavezu da izgradi prečišćivače, što je standard za Evropsku uniju.\nGradska vlast je voljna da uđe u javno-privatno partnerstvo, ali traži partnera koji bi ponudio najpovoljnije uslove. Vrednost projekta je više od 40 miliona evra, a samo prva faza bi koštala otprilike 30 miliona. Veliki deo tog novca Grad želi da dobije od evropskih fondova.\n– Ipak, postoji opcija da se ceo projekat finansira iz Evrope, a ne iz JPP. Mislim da je ovo ne samo naš interes, već nacionalni. Nedavno nam je državna sekretarka za zaštitu životne sredine rekla da u sledećih nekoliko godina u Srbiji treba da se izgradi više od 200 postrojenja za prečišćavanje otpadnih voda. Mi se nadamo da ćemo biti među prvima koji će rešiti taj problem i izgraditi potrebne filtere. Već smo konkurisali za neke programe prekogranične saradnje, nadamo se da će nam Evropa odobriti novac za to – naveo je Radišić.\nGlavni rizici za realizaciju projekta predstavljaju nedoumica da li će se naknada za kanalizaciju redovno plaćati, kao i da li će biti moguće obezbediti dovoljno novca iz EU fondova. Prema informacijama Gradske uprave, postoje razlike u nivou naplate komunalnih naknada na području Grada Zrenjanina i AP Vojvodine i naplate u nerazvijenom južnom delu Srbije.\n– Nivo plaćanja i građanska poslušnost su mnogo više prisutni na području Zrenjanina. Trenutno građani plaćaju minimalnu naknadu za otpadne vode. Budući da su građani svesni problema zagađenja, Grad Zrenjanin smatra da će rast cena u predviđenom roku biti prihvatljiv za stanovništvo. Međutim, bilo bi neophodno da se informiše lokalno stanovništvo odmah, da im se pruže svi detalji o uslugama koje se nude – zaključuje se u izveštaju Udruženja „C.R.E.A.M.”.\nReka će oživeti\nNakon izgradnje postrojenja za prečišćavanje otpadnih voda, uslediće, u drugoj fazi, čišćenje i izmuljavanje kanala – ali pre toga mora da se spreči njegovo dalje zagađivanje. Revitalizacija Begeja podrazumeva i to da se njime ponovo plovi.\n– Begejom se nije plovilo 60 godina između Srbije i Rumunije, jer četiri prevodnice nisu funkcionisale – kazao je Radišić.\nDodao je da je za Grad Zrenjanin veoma važna i izgradnja biciklističke staze od Zrenjanina do Temišvara, odnosno do granice sa Rumunijom, jer su komšije svoj deo posla uradile.\n– Ono što takođe veoma visoko ocenjujemo na listi prioriteta jeste i izgradnja pristaništa u Zrenjaninu, u centru grada, iza nekadašnje Fabrike čarapa. Taj deo po širini i svim ostalim parametrima odgovara takvoj nameni, tako da će takav potez otvoriti mogućnosti i za razvoj plovidbe kanalom, i za nautički turizam. Time bi oživela kompletna obala Begeja, i sva sela koja se nalaze uz Begej bi dobila novi način transfera, a ocenjujemo da bi i nekretnine uz Begej poskupele. To je dobro za sva ta naseljena mesta – zaključio je.\nU zavisnosti od stepena završetka kanalizacione mreže, sedam naselja bi, takođe, trebalo da svoje otpadne vode prečiste putem ovog postrojenja. To su Aradac, Elemir, Klek, Lazarevo, Ečka, Lukićevo, Stajićevo i Lukino Selo.\nKoje firme su „u igri”?\nSve zainteresovane kompanije imaju iskustvo u tretmanu otpadnih voda. „Veolia” (Srbija), „Remondis” (Nemačka), „Dekon” (Nemačka), „Vateh Vabag” (Austrija) i „Suez” (Francuska) imaju pune JPP kompetencije i iskustvo u tretmanu otpadnih voda. „Esoteh” (Slovenija), „Ludvig Pfajer” (Nemačka), „Grupo Zilio/Sinertek” (Srbija) i „Alvest mont” (Slovačka) imaju delimične kompetencije i iskustvo, navodi se u izveštaju koji je usvojila Gradska skupština.\nMeđu firmama koje nisu zainteresovane je i nemačka kompanija „VTE Vasertehnik”, kojoj, prema izveštaju Udruženja „C.R.E.A.M.”, JKP „Vodovod i kanalizacija” duguje novac za usluge istraživanja na prečišćavanju vode za piće.\nTeritorija Grada Zrenjanina obuhvata Zrenjanin i 21 naselje. Postojeći kanalizacioni sistem je organizovan u Zrenjaninu, Elemiru, Ečki, Kleku i Melencima.\nJavno komunalno preduzeće „Vodovod i kanalizacija” održava vodovodni i kanalizacioni sistem u navedenim naseljima. Trenutno, postojeći sistem kanalizacije je uglavnom odvojen, sa nekim starijim delovima gde se još uvek prikuplja zajednička kanalizacija i atmosferske vode. Dakle, sistem čini otprilike 400 km kanalizacione mreže sa 26.000 priključaka. Ostatak naselja na području Grada je uključen u organizovano snabdevanje vodom, ali ne i organizovano sakupljanje otpadnih voda.\n← ALISA KOCKAR (DS) – O RODNOJ KUĆI NARODNOG HEROJA I NOVOM MINISTRU PRIVREDE\nROBERT SABO, SEKRETAR REGIONALNOG CENTRA ZA TALENTE U ZRENjANINU →


"Moj najuspešniji projekat"\nNOVI SAD - Ministar finansija Mlađan Dinkić izjavio je juče da je osnivanje Nacionalne štedionice jedan od najuspešnijih projekata u njegovoj karijeri. Dinkić je rekao da je o poslovanju te banke spreman da raspravlja sa svim kritičarima, kako bi se "izmišljene afere stavile ad akta". On je dodao da bi na pitanje ko je omogućio da država izgubi većinsko vlasništvo u toj banci odgovore trebalo da daju Kori Udovički i Božidar Đelić, koji su u septembru 2003. godine bili na funkcijama guvernera NBS i ministra finansija.\n- Kada sam postao ministar, vlasništvo države u Nacionalnoj štedionici bilo je 10 odsto, a mi smo ga podigli na 37 procenata. Državni udeo u toj banci bio je nakon dokapitalizacije koju su dozvolili Đelić i Udovički. Ako ikoga treba kriviti, iako ja nisam za to, treba njih pitati zašto su dozvolili dokapitalizaciju - rekao je Dinkić.\nOn je izrazio spremnost da odgovara pred državnim organima, ističući da "neće dozvoliti nikome da ga uništi kao čoveka".\n"Bilo bi dobro i da me nadležni državni organi pozovu, samo da se ta lakrdija okonča. Ovako ispada i da ja kreiram hapšenja po Srbiji. Nije bilo dovoljno što sam đavo za poreski sistem, sad treba i da budem đavo koji odlučuje o hapšenjima, zbog stvari koje nemaju veze sa finansijama. To je potpuno besmisleno", rekao je Dinkić. On je naveo i da je "potpuno saglasan" s predlogom da nezavisni eksperti ispitaju poslovanje Nacionalne štedionice i podsetio da su, u vreme njegovih napada na Nemanju Kolesara, Zorana Janjuševića i Dušana Mihajlovića, UBPOK i Komisija za sprečavanje pranja novca vršili istragu i konstatovali da je "sa Nacionalnom štedionicom sve u redu".\nDinkić je objasnio da je vlada odbila da proda "i najmanji promil svog udela" u toj banci, jer je cena koja je ponuđena bila mala, dodajući da je uveren da će kapital Nacionalne štedionice biti daleko veći i da država sa 37 odsto udela, koliko sada ima, može bitno da utiče na njeno poslovanje. "Kao ministar, želim svom nasledniku da prepustim odluku o tome da li će se državno vlasništvo prodavati. Ja to ne želim, zato što je ta banka konkurentna i zato što ne bi tebalo prodavati sve one banke koje na tržištu mogu ravnopravno da konkurišu sa vodećim svetskim bankama", rekao je Dinkić.


Medojević: Milo plaća lobiste da sakrije nasilje - Sputnjik Srbija\n19:37 15.03.2017 (osveženo 19:38 15.03.2017) Preuzmite kraći link\nUoči današnjeg razmatranja Rezolucije Evropskog parlamenta o Crnoj Gori, u kojoj se konstatuje da je ta zemlja „najdalje odmakla u evropskim integracijama od svih kandidata za članstvo u EU“, poslanici Demokratskog fronta Andrija Mandić, Nebojša Medojević i Milan Knežević evroparlamentarcima su uputili pismo kojim su ih upozorili na „pristrasan, navijački ton u korist aktuelne vlasti“.\nSve to nije iznenađujuće, navode oni u pismu, budući da je nacrt Rezolucije, koju je Spoljnopolitički odbor EP usvojio krajem februara, uobličio višegodišnji izvestilac EP za Crnu Goru Čarls Tanok, koji ni u ranijim svojim nacrtima, ali i zvaničnim izjavama, „nije uspevao da sakrije pristrasnost prema vladajućoj garnituri u Crnoj Gori“.\nLider Pokreta za promjene Nebojša Medojević kaže za Sputnjik da je im je ideja bila da informišu evroposlanike da je Čarls Tanok lobista Mila Đukanovića i da u pripremi osnovnog izveštaja nije imao nijedan sastanak sa predstavnicima opozicije i civilnog sektora niti sa bilo kim ko nije Đukanovićev neistomišljenik.\n„On je lobistički povezan preko jednog drugog poznatog lobiste Džona Gvozdenovića Kenedija, s kojim crnogorski režim ima bliske odnose i koji je početkom devedesetih lobirao za Radovana Karadžića, Slobodana Miloševića i razne političare sa Balkana“, tvrdi Medojević.\nOn dodaje da je sumnje u objektivnost Tanoka ranije iznosio u neposrednim razgovorima sa predstavnicima britanske Konzervativne partije, čiji je on član.\n„Više puta sam ih upozoravao da to što Tanok piše o Crnoj Gori nije nikakav objektivan izveštaj nego dokument plaćen od strane Đukanovića koji iznosi sasvim netačne konstatacije o stanju Crnoj Gori“, kaže Medojević.\nKad izvestilac zaćuti\nPrema njegovim rečima, u izveštajima Tanoka „ne može da se vidi ništa o nepostojanju vladavine prava, organizovanom kriminalu, korupciji, švercu cigareta i narkotika i vezama Đukanovića i njegovih struktura sa ozbiljnim organizovanim kriminalom“.\nU poslednjem Tanokovom izveštaju, nema ni reči specijalnog tužioca o progonu poslanika DF-a montiranim političkim procesima i državnoj represiji prema opoziciji, dodaje Medojević.\nOn dodaje da je Tanok, koji je više od osam godina specijalni izvestilac EP, ispočetka razgovarao sa njim, da bi posle, na spoljnopolitičkom odboru EP, kad neko od poslanika postavi pitanje o korupciji, govorio da je takve stvari u Crnoj Gori čuo samo od Nebojše Medojevića.\nZahvaljujući pismu, navodi naš sagovornik, evroposlanici su obavešteni da stanje u Crnoj Gori nije ni približno onom o kome pišu „plaćeni lobisti Mila Đukanovića“.\nKacin i Lajčak\n„To je jedna grupa koja je u EP organizovana od bivšeg Francuskog obaveštajca (Arnoa) Danžana, preko koga je išla kupovina određenih poslanika i evropskih političara. Među njima je Miroslav Lajčak, koji je kum vlasnika hipotekarne banke u Crnoj Gori, izvesnog Todorovića, preko koga Đukanović štiti svoje lične i interese svoje vlasti u strukturama evropske politike“, kaže Medojević.\nPrema njegovim rečima, Slovenija je vrlo bitna kao punkt Đukanovićevog uticaja, a među Danžanovim plaćenicima je i nama dobro poznati Jelko Kacin.\n„To je jedna grupacija koja je vešto vrbovana od strane crnogorskog režima i čiji je zadatak da u EP štiti Đukanovićeve interese u Crnoj Gori“, kaže Medojević.\nOn kaže da je Arno Danžan bio šef obaveštajne službe Francuske za Balkan devedesetih godina, a da je kasnije postao evropski poslanik preko koga „Đukanović vrbuje funkcionere EU“.\n„Ako mogu preko kupljenih poslanika Evropskog parlamenta da utiču na politiku EP i Evropsku uniju, onda je to mnogo veći problem za EU nego za Crnu Goru“, zaključio je Medojević.\nmafija, korupcija, rezolucija, kriminal, Pokret za promjene, Demokratski front, Evropski parlament, EU, Čarls Tanok, Milan Knežević, Jelko Kacin, Radovan Karadžić, Andrija Mandić, Milo Đukanović, Nebojša Medojević, Slobodan Milošević, Miroslav Lajčak, Slovenija, Velika Britanija, Crna Gora


Bolji promet biljnih i životinjskih vrsta - Bizlife.rs\nBolji promet biljnih i životinjskih vrsta\n15:26 Beograd, 03/02/2012\nMinistar poljoprivrede i trgovine Dušan Petrović potpisao je danas sa makedonskim zvaničnicima Sporazum o fitosanitarnoj saradnji i Sporazum o bezbednosti hrane i veterinarstva, kako bi se omogućio nesmetan promet biljnih i životinjskih vrsta i proizvoda.\nPetrović je u Privrednoj komori Srbije potpisao prvi sporazum sa makedonskim kolegom ministrom Ljupčetom Dimovskim, a drugi sa direktorom Agencije za hranu i veterinu Makedonije Dejanom Runtevskim.\nSporazum o fitosanitarnoj saradnji dva ministarstva ima za cilj da omogući nesmetan promet bilja i biljnih proizvoda bez ograničavanja spoljne trgovine, uz zadržavanje zaštite zdravlja bilja, kontrolisanje pošiljki i međusobnu razmenu informacija,\niskustava i znanja.\nDokument je zaključen na pet godina i štitiće teritorije obe države od unošenja štetnih organizama preko bilja i biljnih proizvoda i ograničavaće gubitke koji nastaju kao posledica njihovog delovanja.\nPotpisnici su istakli da je Sporazum o fitosanitarnoj saradnji u skladu je sa Međunarodnom konvencijom o zaštiti bilja i da će poboljšati bilateralne odnose Makedonije i Srbije.\nSporazum u oblasti veterinarstva i bezbednosti hrane, zaključen je takođe na petogodišnji period u cilju unapređenja saradnje, lakšeg prometa životinja i proizvoda životinjskog porekla, hrane i hrane za životinje bez ograničavanja međusobne trgovine uz zadržavanje zaštite života i zdravlja ljudi. Ovim Sporazumom razvijaće se naučni, tehnološki i poslovni odnosi kojima će se stvoriti uslovi za povećanje izvoza Srbije u Makedoniju.\nPotpisivanju sporazuma prisustvovao je predsednik PKS Miloš Bugarin i predstavnici srpskih poljoprivredno-prehrambenih kompanija – najznačajnijih spoljnotrgovinskih partnera sa Makedonijom.


Vučić čestitao pobedu Makronu | TV KANAL 9 NOVI SAD\nNaslovna VESTI Vučić čestitao pobedu Makronu\nVučić čestitao pobedu Makronu\nPremijer Srbije Aleksandar Vučić čestitao je danas Emanuelu Makronu pobedu na predsedničkim izborima u Francuskoj, izrazivši očekivanje da će njegov predsednički mandat značiti produbljivanje saradnje srpskog i francuskog naroda.\n“Čestitam vam pobedu na predsedničkim izborima sa nadom da ćete tu zahtevnu dužnost obavljati posvećeno i odgovorno na dobrobit Republike Francuske i njenih građana, kao i u korist porodice država Evropske unije kojoj Republika Srbija teži da pripada.\nUveren sam da će vaš predsednički mandat značiti produbljivanje saradnje srpskog i francuskog naroda”, navodi se u čestitki premijera Vučića izabranom predsedniku Francuske, saopštila je Kancelarija Vlade Srbije za saradnju s medijima.\nCentristički kandidat Emanuel Makron (39) pobedio je u drugom krugu predsedničkih izbora u Francuskoj. Prema rezultatima koje je objavilo Ministarstvo unutrašnjih poslova Makron je osvojio 66,06 odsto, a kandidatkinja Nacionalnog Fronta Marin le Pen 33,94 odsto.\nLe Penova čestitala Makronu na pobedi i najavila da će osnovati novi patriotski pokret koji će učestvovati na parlamentarnim izborima u junu.\nNovi predsednik Francuske poručio je da će braniti i Francusku i Evropu, da će nastojati da evropske institucije približi evropskim narodima, te istakao da počinje nova era u istoriji Francuske. (Agencije)\nPrethodni tekstSL: Voši nova tri boda\nSledeći tekstMedalje za Srbiju na EP u rvanju


Spust Vrbasom za lica sa invaliditetom - Glas Srpske\nSpust Vrbasom za lica sa invaliditetom\nD. V. 22.08.2019 14:59\nBanjaluka - Organizacija amputiraca Republike Srpske UDAS poziva lica sa invaliditetom sa područja grada da se prijave za učešće na raftingu u projektu koji je podržala Gradska uprava, a koji će organizovati Rafting klub “Kanjon”.\n- Rafting za lica sa invaliditetom biće održan 27. avgusta, sa početkom u deset časova. Bezbjednost učesnika su na prvom mjestu i zato će događaj voditi licencirani vodiči Rafting kluba “Kanjon”. Dužina spusta rijekom Vrbas biće oko sedam kilometara, a nakon sportskih aktivnosti biće organizovano druženje svih učesnika - kažu u Odjeljenju za kulturu, turizam i socijalnu politiku.\nPrimarna namjena projekta je da se lica sa invaliditetom predstave kroz sportsko-rekreativne aktivnosti s ciljem što bolje socijalizacije u društvenu zajednicu. Zainteresovani sa područja grada bi trebalo da dostave prijavu za učešće, koja sadrži ime i prezime, kontakt telefon i vrstu invaliditeta. Prijave su otvorene do petka i to putem elektronske pošte: info@udas.rs.ba


SRPSKA postaje KMF CRVENA ZVEZDA – Futsal Srbija\n8. juna 2019. Pravilović\nVeć je gotovo izvesno da će od naredne sezone armija navijača CRVENE ZVEZDE popularne DELIJE pratiti i futsal. Klub malog fudbala Srpska iz Beograda je izdala saopštenje za javnost gde se između ostalog kaže:\n„ – Na osnovu ranije dogovorenog strateškog partnerstva između KMF Srpska, FK Crvena zvezda i SD Crvena zvezda prešlo se na realizaciju naredne faze strateškog partnerstva a to je već dogovorena promena naziva KMF Srpska u KMF Crvena zvezda. Klub malog fudbala „Srpska“ je zvanično rešenjem Agencije za privredne registre pod brojem 2488/2019 dana 06.juna 2019. godine promenila naziv u Klub malog fudbala Crvena zvezda sa sedištem u Ljutice Bogdana 1a, Beograd. A osnivanjem futsal kluba – Sportsko društvo Crvena zvezda bogatije je za još jednu sportsku sekciju.“\nZvanična promocija novog kluba i uprave KMF Crvena zvezda održaće se 20. juna ove godine u prostorijama Medija centra na stadionu FK Crvene Zvezde „Rajko Mitić“. Detaljnije informacije o planovima i radu KMF Crvena zvezda biće saopštene na zvaničnoj promociji kluba, već pomenutog datuma.\nDa bi se ovaj istorijski detalj za futsal u Srbiji dogodio zaslužni su pored uprave KMF Srpska i generalni sekretar FK Crvene Zvezde Zvezdan Terzić, Igor Milojević i naravno delije…\n(Foto: KMF Srpska)\n← REVANŠ FINALA: Pazaraci žele majstoricu, Ekonomac bi već večeras da otvori šampanjac\nNovi Pazar pobedio Ekonomac u Pendiku, odluka u Jezeru →


Kraj stečaja, računi Zvezde odblokirani | Glas javnosti\nPočetna > Sport > Kraj stečaja, računi Zvezde odblokirani\nKraj stečaja, računi Zvezde odblokirani\nStečajni postupak je obustavljen, a računi Košarkaškog kluba Crvena zvezda su odblokirani prvi put posle osam godina, saopštio je klub sa Malog Kalemegdana.\n„Iako je sezona odavno završena KK Crvena zvezda nastavlja da beleži pobede van terena i da krupnim koracima ide ka organizacionoj stabilizaciji i jačanju“, stoji u saopštenju na zvaničnom sajtu crveno-belih.\n„Iako je pre samo godinu dana slavnom klubu bogate tradicije pretio bankrot, samim tim i gašenje, dolaskom novog rukovodstva za veoma kratko vreme situacija se iz korena promenila. Na to upućuje i poslednja informacija koja je stigla iz Privrednog suda u Beogradu. Naime, 3. jula 2012. godine Privredni sud u Beogradu dao je potvrdu o pravosnažnosti rešenja kojim se usvaja unapred pripremljeni plan reorganizacije KK Crvena zvezda. Na taj način i zvanično je obustavljen stečajni postupak nad KK Crvena zvezda. Time su takođe odblokirani svi računi KK Crvena zvezda koji su bili u neprekidnoj blokadi od maja 2004. godine.\nPo donošenju ovog pravosnažnog rešenja sva potraživanja, prava poverilaca i drugih pravnih lica i obaveze KK Crvena zvezda uređuju se isključivo po uslovima iz plana reorganizacije. Usvojeni plan reorganizacije predstavlja izvršnu ispravu i smatra se novim ugovorom za izmirenje potraživanja koja su poverioci imali prema KK Crvena zvezda.“\nPodsećamo da je oredsednik Crvene zvezde Beograd Nebojša Čović nedavno saopštio da je dug kluba sveden na 800.000 evra, i da će se potraživanja igrača trenera i poverilaca izmiriti do kraja avgusta.\nČetvrta pobeda Partizana na pripremama u Sloveniji\nNovak: Jedva čekam meč sa Federerom\nMauri "pogodio" rezultat uzeo 10.000 evra\nTerzić saopštio tim za London\nMarko Novaković: Ne mogu da živim bez kajaka


„Давладине“ организације\nHašim Tači, predsednik NATO-vog protektorata pod međunarodno priznatim nazivom Kosovo–UNMIK, reče da je Srbija izvor nestabilnosti u regionu. Eto, Srbija verovatno nema priznanje UN, biće da je ona promenila etničku strukturu pa je za sto godina sa polovine njen narod počeo da čini preko 90% njenog stanovništva, da je ona pokušavala da se otcepi od države koja joj je davala puna kulurna, verska i politička prava, na tom putu ona je svakako stajala na stranu svake tuđinske sile imperijalnih namera – sultanske samovlade zaslepljene verskim fanatizmom, habsburškog militarizma, italijanskog fašizma, nemačkog nacizma, enverističkog staljinizma i, konačno, agresivnog natoizma… I biće da je onih 12% stanovništva Kosova–UNMIK koliko su činili Srbi, bilo jako fašisoidno i agresivno kada su zapremili 40% žrtava rata NATO i albanskih terorista protiv Srbije.\nNa Brdu kod Kranja, u privatnoj imovini Karađorđevića, koju Slovenija neće da vrati pravim vlasnicima, Tači je naišao na otpor predsednikâ Srbije i Makedonije. Od suseda je nedostajala samo solidarnost Crne Gore. Države čija manjina je bila nestala na Kosovu (svakako od dobrog i lepog života), koja ne brine o Srbima – koji čine trećinu njenih stanovnika a čija braća su prognana pre svega iz Metohije i koja ima granični problem sa Kosovom–UMNIK i čiji Rečnik albanski poslanik secka u froncle usred skupštine… Ali Filip Vujanović, lažni predsednik Crne Gore, odbio je da kaže istinu i svrsta se uz dvojicu predsednika sestrinskih republika. Time nije ostao neutralan kako misli da je izgledalo. Naprotiv, svojim postupkom on je Crnu Goru svrstao među albanske zemlje, što ona naravno već godinama i jeste.\nDecenijama znamo ko vodi Crnu Goru i u šta ju je pretvorio. Toliko su veliki „rodoljubi“ da su prvo izmislili lažnu zastavu (smejali bi im se i oni najgori zelenaši i crnogorske ustaše iz 1990. zato što im je orao na zastavi žut umesto beo – orao Nemanjića kakav je od početka i bio) a sada se vidi koliko su bili iskreni i privrženi, pa su ispred sedišta Severnoatlantskog saveza istakli neustavnu, pogrešnu zastavu!\nJasno je da je teško na Balkanu biti častan, rodoljubiv i principijelan. I makedonski predsednik i većinski VMRO–DPMNE su se setili obraza i pravde tek kada su postali ugroženi, a opasnost se nadvila nad njihov narod i državu. U slučaju Đukanovića, Vujanovića i sličnih, međutim, nema više alternative ulozi Tačijevih i Raminih kvislinga. Nema više ni prostora ni mogućnosti za promenu politike.\nNovine javljaju da će se SAD povući sa Balkana. To je kažu „dobro“, a „još je bolje što će Nemačka postati aktivnija“… Mogu misliti… Da nije bilo Nemačke i njenog brutalnog revanšizma iz devedesetih godina prošlog veka, Jugoslavija bi nestala mirnije i u sporazumu… Ko će, kada Amerikanci jednom odu, demobilisati istinske paravojske, koje ovde deluju već trideset godina,. U Srbiju godišnje investiraju stotine miliona dolara kako bi platili razne nevladine organizacije koje ne samo da učestvuju u dezinformativnim pohodima i razluđivanju građana, već su posrednice i u korumpiranju čitavih generacija činovnika, oficira, intelektualaca, poslovnih ljudi… Odnedavno neke od njih vidimo u njihovoj, očigledno izvornoj, ulozi. Reč je o obaveštajnim, subverzivnim paraorganizacijama. Recimo, u Makedoniji već sedmicama traje kampanja protiv Demokratske partije Srba i njenog predsednika i poslanika u sobranju Ivana Stoilkovića. Optužuju ga zato što je razgovarao sa srpskim novinarom i poslanikom Miroslavom Lazanskim i bio u javnom kontaktu sa diplomatom u srpskoj ambasadi Goranom Živaljevićem. Zamislite sramote !? Razgovarali su o politici, tekstovima koje Lazanski objavljuje u novinama, dnevnim aktivnostima srpske ambasade… I to je „skandal, napad na Makedoniju, podrivanje suvereniteta“… ? Ali nije to sve: prisluškivane razgovore jednog poslanika u Sobranju, koje je neka makedonska služba pratila bez neophodne odluke suda, kao i njegov dosije (!?), objavila je nevladina organizacija iz Beograda pod nazivom „Krik“. Istovremeno, novine u posedu vlasnika beogradskog Kurira, napadaju Srbe iz Makedonije i na naslovnoj strani objavljuju nekakvog kostimiranog bradonju sa puškom, šubarom, kokardom i naočarama za sunce a ispod stoji naslov „Znam te puško dok si na Kosovu bila“. Sramota !\nNa Kosovu – UNMIK, uoči izbora, „Srpska lista“ je novčano kažnjena zato što je njen predizborni spot navodno opasan za suverenitet „Kosova–republjik “. Pored neke albanske organizacije, proces protiv ovog spota započeo je i „BIRN“. Organizacija koja je na Kosovu i Metohiji možda i nezavisna od istoimene beogradske nvo, ali ima iste sponzore i inspiratore. Kada se dogodilo da „BIRN“, „Krik“ ili „Mladi za ljudska prava“ osude fašisoidne izjave zloglasnog teroriste i šiptarskog šoviniste Jonuza Muslijua iz Bujanovca ili bilo koga ko je delovao sa pozicija rasizma, rata, šovinizma ili izdaje? Naprotiv, „Inicijativa mladih za ljudska prava“ iz Zagreba vrlo brzo se okrenula srpskom ministru Vulinu, uprkos opštem trijumfu hrvatstva i pored onolikih fašista u njihovoj neugroženoj, evropskoj i natovskoj domovini…\nBeogradske špijunske paravojske, te „davladine“ organizacije odane sponzorima iz redova stranih vlada, najjasniji su simptom krize srpske države. Vreme je da i kod nas primenimo zakone koji su odavno na snazi u Britaniji i Sjedinjenim Državama. Naša otadžbina zaslužuje da bude odbranjena.


EXPRES VESTI - Grujić dobio vizu, u Liverpulu 4. januara\nGrujić dobio vizu, u Liverpulu 4. januara\nMarko Grujić dobio je britansku vizu i trebalo bi da se pojavi u Liverpulu četvrtog dana nove kalendarske godine, prenose 'Večernje novosti'.\nMladi vezista otišao je sredinom prošle nedelje u Pogdoricu, kako bi se odmorio i sklonio od cele gungule oko transfera na Ostrvo.\nU međuvremenu, dobio je britansku vizu, a na viđenje sa, izvesno, novim poslodavcima i trenerom Jirgenom Klopom, otputovaće prve nedelje u novoj godini, najverovatnije već 4. januara.\nTransfer vredan šest miliona evra i deset odsto u značajnoj meri pomogao bi najtrofejnijem srpskom klubu, pošto je je isplata dugovanja igračima, uz daleko bolje funkcionisanje kluba, obećana za deseti januar, dan pred početak priprema za prolećni deo šampiona.\n"Dogovor sa Mordovijom smo napravili, ostaje nam i da platimo 200.000 evra za Donalda, kao i da preliminarni dogovor sa Demijanom le Talekom pretočimo u ugovor", ponovio je sportski direktor Blažo Raosavljević riču o francuskom vezisti, a o štoperu dodao, "Suzili smo izbor, imamo dva Argentinca u opticaju, ali nećemo da žurimo. Za prolećne borbe sasvim smo dobro popunjeni na toj poziciji, pa ako se ne uverimo 100 odsto da je defanzivac pojačanje za Ligu šampiona nećemo se pojačavati sada, već ćemo tražiti pravog za leto. Ipak, pre svega, moramo da rešimo finansije...".\nTrener Miodrag Božović jasno je stavio do znanja na kraju prvog dela da mu za 15 prolećnih utakmica neće biti potrebno više od 22 igrača, tako da će Vladimir Jovović na pozajmicu u OFK Beograd, a Nenad Gavrić (traži ga Vojvodina), Miloš Cvetković (Larisa), Zoran Rendulić i Saša Stojanović (Kina) mogu da odu ukoliko im se pronađe zadovoljavajući angažman.\nViše iz kategorije: « Ivanović ne igra za Srbiju protiv Španije\tSolidni Jokić nije pokvario rođendan Džejmsu »


Šabac domaćin završnice Rukometnog kupa Srbije – Podrinske\nŠabac domaćin završnice Rukometnog kupa Srbije\nU godini kada slavimo značajne jubileje za šabački rukomet, našem gradu poverena je organizacija Rukometnog kupa Srbije, koji će biti održan 2. i 3. juna u sportskoj hali „Zorka“. Tim povodom predsednik Skupštine grada Šapca Nemanja Pajić danas je u Gradskoj kući primio generalnog sekretara Rukometnog saveza Srbije Božidara Đurkovića.\nOrganizacija kupa u našem gradu je izazov, ali i prilika da posle mnogo godina konačno jedna ovakva sportska manifestacija bude u našem gradu. Đurković je rekao da je Šabac rukometni grad, te stoga nije slučajno što je Šapcu dodeljena organizacija završnice finala kupa.\n-Nakon razgovora sa odgovornim ljudima u Šapcu iz kluba „Metaloplastika“, Sportskog saveza Šapca i Skupštine grada, siguran sam da će ekipe koje učestvuju u finalu kupa garantovati dobar kvalitet rukometa i da će dvorana biti puna ta dva dana. Želimo da napravimo spektakl koji će se pamtiti, jer je ovo godina jubileja kako reprezentativnog, tako i klupskog rukometa- rekao je on.\nPredsednik Skupštine grada Nemanja Pajić je izrazio zadovoljstvo što je u godini jubileja, kada proslavljamo tridest godina od osvajanja Kupa evropskih šampiona, Šabac domaćin ovakve sportske manifestacije i istakao njen značaj za promociju grada.\n-Drago mi je što ekipa „Metaloplastike“, koja je pored nas takođe domaćin manifestacije, ima šansu da osvoji kup i potrebno je da naši sugrađani dođu u što većem broju i podrže ih u tome. Voleo bih da se ova godina ne pamti samo po osvojenoj tituli pre trideset godina, nego da se pehar vrati kući i da se grad ponovo podiči time da je osvajač kupa, ovog puta Kupa Srbije- naglasio je Pajić.\nVladica Spasojević, bivši rukometaš i predstavnik Rukometnog saveza Srbije, bivši klupski funkcioner i direktor reprezentacije, na organzaciju kupa gleda krajnje lokalpatriotski. Gledajući mnoge velike manifestacije u Evropi, svetu i Srbiji, uvek je verovao kako bi to u Šapcu moglo biti bolje urađeno.\n-Kad god odem u Vesprem na početku utakmice ja pustim dve- tri suze, jer kad vidim kako oni to organizuju i kave infrastrukturne uslove imaju, bude mi žao, imajući u vidu da smo mi pre trideset godina bili avangarda, ne samo za Mađare, već i za veći deo Evrope. Ja sam siguran da ćemo mi, koliko nam tehničke mogućnosti i uslovi dozvoljavaju, napraviti jednu zaista lepu manifestaciju i da će se o Kupu Srbije pričati pre Šapca i posle Šapca- podvukao je Spasojević.\nPredsednik RK „Metaloplastika“ Dragan Nikolić je dodao da borba za titulu neće biti nimalo jednostavna, s obzirom na to da su učesnici Partizan, Spartak i Vojvodina, zajedno sa Metaloplastikom, u ovom momentu sigurno najbolji klubovi u Srbiji.


Rusija ne odustaje od rakete koja je najveća kost u grlu Amerikanaca - Sputnjik Srbija\n21:56 15 Jun 2021\n07:05 10.12.2018 Preuzmite kraći link\nU Moskvi ističu da su oni, u duhu dobre volje, predali kompletnu dokumentaciju o letnim mogućnostima krstareće rakete „Novator“ 9M729, za koju u Pentagonu i Stejt departmentu kažu da sa rampe „Iskandera“ može da gađa ciljeve na razdaljini većoj od 500 kilometara.\nKremlj je ponovio da Rusija nije kršila odredbe Sporazuma o likvidaciji raketa srednjeg i kratkog dometa i da, štaviše, ostaje posvećena njegovoj realizaciji, a zamenik šefa ruske diplomatije Sergej Rjabkov ranije je rekao da je Rusija obavestila SAD da raketa 9M729 nije razvijena i nije testirana na takav domet.\nRuski vojni eksperti podsećaju da je Moskva već predala Americi sve materijale koji dokazuju da ona ni na koji način ne krši taj dogovor, te da Rusija nema razloga da odustane od „Novatora“.\n„Raketa 9M729 nije obuhvaćena sporazumom, to je očigledno i dosadno je više to ponavljati. Zbog toga priče o tome da treba da odustanemo te rakete nemaju nikakvog osnova“, rekao je ruski vojni ekspert Konstantin Sivkov.\nRuski vojni ekspert Aleksandar Žilin navodi da su Amerikanci mogli da se uvere u to da ta raketa ne krši sporni dogovor jer im je Ministarstvo odbrane Rusije dalo takvu mogućnost, i ističe da su te optužbe samo izgovor Vašingtona kako bi opravdao svoju nameru izlaska iz Sporazuma.\n„Kada je Tramp započeo prenaoružavanje svoje vojske, objavio je i nameru o povlačenju iz Sporazuma o likvidaciji raketa srednjeg i kratkog dometa, pa su u uslovima informacionog rata Amerikanci počeli da šire dezinformacije i da napadaju Rusiju, optužujući je za sve ’smrtne grehe‘. Oni navode ovu raketu kao izgovor, tvrdeći da je Rusija prekršila ugovor, a pritom su faktički odbili predlog ruskog Ministarstva odbrane da realno sagledaju o kakvoj je raketi reč, koliki je njen domet, krši li dogovor… To je njihova tradicionalna i otvorena laž“, smatra Žilin.\n„Bezbednost Rusije je na prvom mestu. Mi štitimo ljude na sve načine, čak i u situaciji kada su na našim granicama raspoređeni ofanzivni sistemi. Ali, to je već problem Evrope, mi nismo došli na granice SAD. A ako Evropa nema suverenitet i ako je spremna da po cenu svoje bezbednosti plati za američke projektile, to je već dobrovoljna stvar“, zaključio je Žilin.\nRanije je i američki državni sekretar Majk Pompeo uputio Moskvi ultimatum, prema kom se Rusiji daje 60 dana da ispuni obaveze iz Sporazuma o raketama srednjeg i kratkog dometa, u suprotnom će Vašington napustiti Sporazum.


UKINUTA STIMULACIJA ZAPOSLENIMA U PRAVOSUĐU\nSindikat pravosuđa Srbije negodovao je zbog oduzimanja sopstvenih prihoda direktnim korisnicima budžeta, navodeći da je iz tog razloga ukinuta stimulacija zaposlenima u pravosuđu.\nKako se navodi u saopštenju, zaposlenima u pravosuđu "ionako niska" zarada je smanjena za 3.000 dinara.\nPrema mišljenju sindikata, novac naplaćen na ime prekršajnih kazni, sudskih taksi, paušala, kao i na ime odlaganja krivičnog gonjenja osumničenih, morao bi da se uplaćuje u pravosudni budžet.\nU saopštenju je ocenjeno da su uslovi rada u pravosuđu "katastrofalni", kao i da se od prekršajnih kazni naplati 80 miliona evra godišnje, a 30 odsto te sume zadržavaju opštine na čijoj teritoriji je izvršen prekršaj.\n"Tim novcem razmeću se odbornici", navodi se u saopštenju i dodaje da oni, kao i pokrajinski i republički poslanici, imaju pravo na naknadu za rad, odnosno za obavljanje odborničke dužnosti, prisustvovanje sednicama, troškove prevoza...\nNaknada za rad im se isplaćuje u visini od 35 odsto plate predsednika opštine, što je blizu 50.000 dinara, a u Srbiji ima 12.000 odbornika, ne računajući imenovana i postavljena lica, piše u saopštenju Sindikat pravosuđa Srbije.\nIzvor: Tanjug, 20.1.2013.


Symantec PGP zaštita podataka na prenosivim CD/DVD uređajima Symantec PGP zaštita podataka na prenosivim CD/DVD uređajima – Personal magazin\nJedan od najčešćih načina za distribuciju velike količine elektronskih podataka je korišćenjem CD/DVD diskova koji se mogu narezivati. To je jeftin način, a skoro svi današnji desktop i laptop računari imaju mogućnost narezivanja diskova.\nIzazov koji se odnosi na bezbednost u ovom procesu sastoji se u sigurnosti da podaci narezani na disk neće otići u pogrešne ruke.\nKrajem 2007. godine britanska poreska i carinska agencija utvrdila je da čak i naizgled bezazlen akt slanja poštom nekoliko CD-ova može dovesti do masovnog gubitka podataka iz sistema. U ovom konkretnom slučaju bili su izgubljeni lični podaci svakog deteta u Velikoj Britaniji, čime je ugroženo preko 25 miliona pojedinaca.\nSkorašnji veliki skandal je prouzrokovan kada je časopis Daily Telegraph objavio detaljan izveštaj o troškovima članova parlamenta. Podatke su dobili na izgubljenom, potencijalno ukradenom CD-u koji je sadržao podatke 1.2 miliona digitalizovanih računa.\nSve ovo naravno nije samo problem Velike Britanije, nego i svih ostalih zemalja globalno. Prošle godine norveška poreska služba izgubila je 9 miliona zapisa na CD-ovima koji su poslati lokalnom novinskom časopisu. U 2007. godini, zdravstvena služba države Džordžija u Americi, izgubila je 2.9 miliona zapisa o bolesnicima koji su se lečili u državnim bolnicama. Izgubljeni podaci sadržali su brojeve socijalnog osiguranja pacijenata. Iste godine zdravstvena organizacija ”Plavi krst-Plavi štit” izgubila je lične podatke svojih 75,000 nosilaca zdravstvenih polisa.\nSvi navedeni gubici informacija prouzrokovani su gubitkom CD-ova i DVD-ova na kojima su se podaci nalazili. Prosečna vrednost jednog upada u sistem i gubitka podataka danas iznosi preko 6 miliona USD. Zbog toga su mnoge kompanije u potrazi za pouzdanim načinima da osiguraju CD i DVD diskove koji mogu da sadrže poverljive informacije.\nNa sreću, kompanija Symantec koja je lider u oblasti softverskh rešenja za zaštitu podataka, nudi rešenje za zaštitu podataka na prenosivim uređajima, među koje spadaju i CD/DVD mediji, koristeći vodeću PGP tehnologiju za ekripciju.\nPGP Portable je sofversko rešenje iz širokog portfolia za enkripciju podataka, koje kompanijama pruža udobnost pri korišćenju i visoku zaštitu, omogućavajući enkripciju podataka na bilo kom prenosivom CD/DVD uređaju.\nKrajnji korisnici mogu bezbedno da distribuiraju i razmenjuju poverljive podatke, bez potrebe da imaju instaliran bilo kakav dodatni softver.\nKreiranje PGP bezbednog prenosivog uređaja je jednostavno i zahteva svega nekoliko minuta. Nalik kreiranju konvencionalnog CD-a, kreira se folder u kojem se nalazi željeni sadržaj. Desnim klikom na folder i izborom opcije Create PGP Portable Disk Folder, otvori se prozor za unos lozinke. PGP Portable potom vrši automatski enkripciju svih fajlova u tom folderu, a za narezivanje diska se može koristiti bilo koji standardni softver sa tom funkcijom.\nKada se potom medij da na korišćenje drugom korisniku, moguće je koristiti ga gdegod je potrebno, bez obzira da li korisnik na svom računaru ima instaliran softver za enkripciju ili ne. Nakon što se medij učita, na ekranu će se pojaviti prozor sa pitanjem da se unese lozinka. Disk je moguće koristiti na Windows ili Macintosh računarima.\nPGP Portable može da se koristi za distribuciju finansijskih podataka, podataka za obuku, ličnih podataka, medicinskih izveštaja i bilo kojih drugih informacija koje pri prenosu moraju biti zaštićene.\nDakle, ako kao kompanija imate potrebu da zaštitite poverljive podatke na prenosivim CD/DVD medijima koje svakodnevno koriste vaši zaposleni, da bi bili sigurni da se njihov prenos vrši pouzdano i bezbedno, PGP Portable softver kompanije Symantec je pravo rešenje za vas.\nSymantec PGP zaštita podataka na prenosivim CD/DVD uređajima was last modified: May 25th, 2011 by Redakcija\nCDDVDSymantecSymantec PGPzaštita podataka


Najskuplji poslovni prostor u Novom Sadu prodat za 5,8 miliona evra\n07.09.2020. / 7:42\nNOVI SAD, Na tržištu nekretnina u prvoj polovini 2020. godine u Srbiji je sačinjeno 40.884 ugovora o kupoprodaji.\nUgovore je, kroz Registar cijena nepokretnosti obradio Republički geodetski zavod.\nNajviše se, po Izvještaju RGZ-a o prometu nekretnina, u Srbiji se u prvom polugodištu 2020. godine trgovalo stanovima koji su u najvećem broju 67 odsto plaćeni gotovinom, a 33 odsto iz kredita.\nOsim stanova, kupovali su se i građevinsko zemljište, poljoprivredno zemljište, kuće, vikendice… Najviše ugovora sklopljeno je tokom juna.\nPosmatrano po regionima, najveći broj kupoprodaja registrovan je u Vojvodini, zatim u gradu Beogradu, Šumadiji i zapadnoj Srbiji i u južnoj i istočnoj Srbiji.\nKvadrat stana, kao i ranijih godina, najskuplji je bio u glavnom gradu, gde je na ekskluzivnoj lokaciji Beograd na vodi kvadratni metar dostigao čak 9.124 evra. Na tom mjestu prodat je stan za najviše novca – 1.380.888 miliona evra.\nGledajući podatke o kupoprodajama stanova ostvarenim u Vojvodini, vidi se da je prosječna cijena stanova u Novom Sadu iznosila isto u starogoradnji i u novogradnji – 1.194 evra prema 1.198. Najskuplji stan u sjedištu pokrajinske administracije prodat je za 450.000 evra u starogradnji u Dunavskoj ulici, veličine 168 kvadrata.\nPoslovni prostor 5,8 miliona\nNajskuplji poslovni prostor u toj pokrajini prodat je u Novom Sadu, u najužem centru grada, u Ulici Modene, za 5,8 milona evra. Od podataka o toj nekretnini navedeno je da je čini pet poslovnih prostora, ukupne površine 526 kvadrata.\n200.000 evra prodata vikendica u Inđiji\nNajviše se trgovalo na području Grada Subotice, gde je sklopljeno 409 ugovora, zatim u Novom Sadu – 300, pa u Zrenjaninu – 298, Pančevu – 170, Kikindi – 161… RGZ nije naveo precizno gdje su bile pomenute nekrentine, ali se pretpostavlja da među njima ima i onih koje po selima pomenutih gradskih područja i varoši.\nNajskuplja kuća bila je u Novom Sadu, za koju je prodavac dobio 740.000 evra, ali nije navedeno gdje se nekretnina nalazi, ni kolika je površina objekta i okućnice. Za višestruko manje novca prodata je kuća u Pančevu – 160.000 evra, i ta nekretnina je najskuplja u gradu Pančevu, a sledi, gledajući cene, Subotica, gdje je kupac platio za kuću 155.000 evra.\nPotom se nižu znatno jeftinije kupoprodaje, na primjer, najskuplje prodata kuća u Kikindi je vrijedila 72.000 evra.\nDve hiljade evra manje je plaćena takva nekretnina u Zrenjaninu – 70.000. Ali bilo je i kuća, na primjer, u Novom Bečeju, koja je plaćena gotovo upola manje – 37.000 evra, dok je preko Tise, u Starom Bečeju, najskuplja kuća prodata za 35.000 evra. Dnevnik.rs\nTagovi: cijenesrbijatržište nekretnna\nHrvatska: Od ponoći novo poskupljenje goriva


Okončana kupovina, BC Partners je većinski vlasnik United Grupe\nOsnovana u Srbiji, sa sedištem u Amsterdamu, United Grupa je vodeći provajder medijskih i komunikacionih usluga u jugoistočnoj Evropi. Kroz značajna ulaganja u digitalnu infrastrukturu, sadržaj i sopstvenu tehnologiju, ona već godinama korisnicima pruža nivo usluge kojom obezbeđuje da ostane lider na tržištu. Tokom proteklih 18 godina, Grupa je proširila svoje učešće na tržištu kroz organski rast i akvizicije, i sada ima više od 4.400 zaposlenih i pruža usluge u više od 1,8 miliona domova.\n„Oduševljeni smo što je transakcija okončana i radujemo se sledećoj fazi rasta kompanije. United Grupa je poslovni sistem izuzetnog kvaliteta, koji ima održiv rast, vodeću infrastrukturu, raznovrstan TV sadržaj i rastuću bazu lojalnih korisnika. Njen atraktivan i integrisan poslovni model i regionalna liderska pozicija pružaju odličnu platformu za dalji organski rast i strateške akvizicije širom Evrope“, izjavio je Nikos Statopulos, partner u BC Partners.\nOd prvobitnog ulaganja 2014. godine, KKR je podržavao nastojanja United Grupe da postane vodeći provajder komunikacionih i medijskih usluga u jugoistočnoj Evropi. Optička i kablovska mreža United Grupe ima najveću pokrivenost u regionu, obezbeđujući 2,4 puta brži internet, visok kvalitet lokalnog i međunarodnog TV sadržaja za 1,8 miliona domova.\n„Ponosni smo na dostignuća United Grupe u proteklih pet godina. To je sjajan primer istinski konvergentnog komunikacionog i medijskog operatora, sa vodećim inovacijama u uslugama na tržištu. Ostaćemo posvećeni daljem razvoju United Grupe i radujemo se saradnji sa njenim menadžment timom i BC Partners na daljem rastu kompanija“, rekao je Žan-Pjer Sad, generalni direktor KKR-a.\nBC Partners je vodeća međunarodna investiciona kompanija sa 20 milijardi evra u upravljanju koji ulaže u kapital i za kreditiranje. Osnovana 1986. godine, BC Partners već tri decenije ima aktivnu ulogu u razvoju i oblikovanju evropskog tržišta akvizicija. Danas, izvršni direktori BC Partners posluju na mnogim tržištima kao integrisani tim, kroz kancelarije u Severnoj Americi i Evropi.\nOd osnivanja, BC Partners je investirao u 105 kompanija koje su imale ukupnu vrednost od 130 milijardi evra, i trenutno investira iz svog desetog fonda.\nKKR je vodeća globalna investiciona kompanija koja upravlja imovinom kompanija iz različitih industrija, uključujući investicione fondove, energiju, infrastrukturu, nekretnine i kredite, sa strateškim menadžerskim partnerstvima koja upravljaju hedž fondovima.\nKKR ima za cilj da obezbedi atraktivan prinos investitorima, prateći strpljiv i disciplinovan pristup investicijama, zapošljavajući ljude svetske klase i podstičući rast i stvaranje vrednosti kroz kompanije iz KKR portfolija.\nKKR ulaže sopstveni kapital zajedno sa kapitalom kojim upravlja za investitore u fondovima i obezbeđuje finansijska rešenja i investicione prilike kroz poslovanje na tržištima kapitala.\nOsnovana 2000. godine, United Grupa je vodeći provajder telekomunikacionih i medijskih usluga u jugoistočnoj Evropi. Ima najširu mrežnu pokrivenost u regionu i korisnicima nudi najatraktivniji izbor TV sadržaja, od lokalnog do najboljeg sadržaja iz celog sveta.\nUnited Grupa posluje u šest zemalja (kroz kompanije kao što su SBB, Telemach i United Media, i kanale kao što su Sport Klub, Nova TV i N1 TV), i zajedno sa globalnom OTT uslugom pokriva 3,74 miliona pretplatnika u 1,8 miliona domova, sa 4,400 ljudi koje zapošljava.\n← Višestruko kršenje kodeksa\nSBB svoje kanale vrednuje skoro dva evra, a za RTS želi da plati 33 puta manje →


Svi projekti, Rod i bezbednost – šta ih povezuje i kako OCD mogu da im doprinesu\nVaša lokacija / Beogradski centar za bezbednosnu politiku / O NAMA / Projekti / Svi projekti / Rod i bezbednost – šta ih povezuje i kako OCD ... /\nTokom trajanja projekta biće organizovane tri dvodnevne radionice koje će okupiti predstavnike 15 lokalnih organizacija civilnog društva. Učesnici radionica će imati priliku da se upoznaju sa tokovima reforme sektora bezbednosti i vezom roda ibezbednosti, kao i da unaprede svoja znanja o pisanju predloga projekata, njihovoj implementaciji i evaluaciji.\ninformisanost lokalnih organizacija civilnog društva o sa međusobnoj uvezanosti roda i bezbednosti kako bi bolje razumele i definisale svoju ulogu u uvođenju rodne perspektive u bezbednosnu politiku;\ndefinisanje bezbednosnih prioriteta koji se odnose na rod u lokalnim zajednicama, posebno „gorućih pitanja“ koja zahtevaju zajedničku akciju (npr. nasilje u porodici, trgovina ljudima itd.);\nojačani kapaciteti lokalnih organizacija civilnog društva za pisanje predloga projekata koji bi se odnosili na definisane bezbednosne izazove.\nRadionice su osmišljene da omoguće interaktivan rad, otvoreni dijalog i razmenu iskustava učesnika/ca. Predstavnici institucija bezbednosti će biti pozvani da sa učesnicima/cama radionica razmene iskustva o saradnji sa civilnim društvom i ukažu na uspešne modele saradnje.\nNa osnovu prioriteta lokalnih zajednica i preporuka učesnika/ca biće sačinjen analitički izveštaj koji će analizirati bezbednost i rodnu ravnopravnost na lokalnom nivou. Izveštaj će istaći najznačajnije bezbednosne izazove za različite društvene grupe i mapirati zainteresovane strane nadležne za unapređenje rodne ravnopravnosti i bezbednosti u lokalnim zajednicama.


U Bosni i Hercegovini na novi virus korona do sada je pozitivno ukupno 19.214 osoba, pokazuju poslednji podaci Ministarstva civilnih poslova BiH.\nOd ovog broja, u Federaciji BiH korona virusom zaraženo je ukupno 11.763 osoba, u Republici Srpskoj 7.168, a u Brčko distriktu 283 osobe, piše Srpskainfo.\nDo sada je u BiH na virus korona ukupno testirano 182.490 uzoraka, od čega u Federaciji BiH 116.204, u Srpskoj 63.382, a u Brčkom 2.904 testiranja.\nU BiH do sada se od korona virusa oporavilo ukupno 12.733 osoba. U Republici Srpskoj oporavilo se 4.214 osoba, u Federaciji BiH 8.318, a u Brčkom 201 osoba.\nDo sada je u BiH preminulo ukupno 591 osobe koje su bile pozitivne na virus korona – u Federaciji BiH 329, u Srpskoj 244, a u Brčko distriktu 18 osoba.\nPo tome, trenutno je u BiH 5.890 aktivnih slučajeva virusa. Od toga je u Srpskoj 2.710 slučajeva, u FBiH 3.116, a u Brčkom 64 slučaja.\nIz Ministarstva civilnih poslova ističu da incidenca na 100.000 stanovnika, na današnji dan iznosi 172.16.\nU BiH na korona virus pozitivno 3.085 osoba, do sada se oporavilo 2.178 ljudi\nBROJKE I DALJE RASTU U BiH korona potvrđena kod 3.519 osoba, do sada preminulo 170 ljudi


Posle studija grafičkog dizajna, Nenad je specijalizirao dizajn za User Experience i software User Interface, stalno eksperimentišući sa novim uređajima i rešenjima (s akcentom na upotrebljivost). Trenutno, Nenad dizajnira IT Security rešenja za banke i korporacije širom sveta od kojih većina koristi sisteme za internet plaćanje i indetifikaciju koristnika. U kompaniji Verisec razvija sistem digitalnih identiteta koji je nedavno priznat od odbora Švedske vlade za elektronsku identifikaciju kao prvo i jedino rešenje kojim se građani mogu identifikovati prilikom korišćenja javnih i privatnih usluga.\nIstovremeno, on gradi svoje iskustvo, pored posla, posećujući događaje koji se bave dizajnom širom sveta tražeći nove kanale za učenje. S obzirom na to da čvrsto veruje da kreativni ljudi imaju moć, ali i obavezu, da menja svet na bolje, Nenad je osnovao neprofitnu organizaciju Lege Artists koja organizuje kreativne konferencije svetskog glasa Belgrade Behance i 99u Belgrade, a svoje slobodno vreme pored skate-boardinga provodi predajući UX dizajn na SAE insitutu kao i na raznim događajima i konferencijama kao što je Webiz.\nPoverenjem do rasta prodaje uz security UX dizajn\nPoverenje je osnova svake kupovine, a teško se gradi i lako gubi. Iako je online kupovina u porastu, opšte je poznato da su kupci na Balkanu još uvek nepoverljivi prema online kupovini, pogotovo kada je u pitanju kupovina platnim karticama. Ovo je dokaz da dobar izgled i udobnost korišćenja sajta nisu dovoljni, već da dizajn mora da ulije sigurnost različitim kupcima u različitim kontekstima. Ako vaša prodavnica ne odaje utisak 'sigurnosti', retko ko će hteti da vam ostavi podatke koji otkrivaju identitet korisnika potrebnih za online plaćanje. Ti isti podaci od maja 2018. godine podležu GDPR zakonu ukoliko planirate da prodajete građanima Evropske Unije.\nOd ovog predavanja možete da očekujete više informacija šta taj zakon zapravo znači za vas, vaše proizvode i vaše korisnike. Da li vaša prodavnica spada u kategoriju 'considered' ili 'non-considered' kupovinu, kako da dizajnirate za oba modela i poverenje korisnika koje će direktno dovesti do veće prodaje. Studiju slučaja kako online prodavnicu koja već dobro izgleda vizuelno da unapredite u prodavnicu koja prodaje više. I na kraju, konkretne savete koje možete da iskoristite odmah na vašim projektima.


Naslovne strane za sredu, 22. decembar 2021. godine\nBeta 22. decembra 2021. 07:55\nBeogradski listovi na naslovnim stranama današnjih izdanja pišu o energetskoj krizi koja je nedavno pogodila Srbiju i da kriza energenata preti i Evropi, o inicijativi Otvoreni Balkan i o drugim temama.\nBLIC – „100 dana do izbora, svi kriju kandidate“, istraživanje pred izbore. „Skače cena gasa, cela Evropa u panici“, o rastućim cenama energenata u Evropi.\nVEČERNJE NOVOSTI – „Cena gasa najveća u istoriji“, o tržištu energenata u Evropi. „Ne pravimo ovde ‘veliku Albaniju’, već dobro za sve“, izjava predsednika Srbije Aleksandra Vučića tokom posete Tirani i dogovorima u okviru inicijative Otvoreni Balkan.\nALO – List piše o rezultatima istraživanja javnog mnjenja o prdstojećim izborima, na koje se pozivaju opozicione partije, pod nazivom: „Djilas i Marinika žive u bajci“.\nDANAS – „Ne boj se, Gorane! Brane te tvoji filmovi“, izjava glumca Rada Šerbedžija nakon kampanje predstavnika vlasti protiv reditelja Gorana Markovića zbog njegove izjave povodom stanja u zemlji da se nada da će predsednik Srbije Aleksandar Vučić izbeći krvoproliće kakvo se dogodilo u Rumuniji tokom smene režima Nikolae Čaušeskua.\nINFORMER – List prenosi izjavu grčkog ministra energetike Kostasa Skrekasa „Evropu će gasna kriza koštati 350 milijardi evra!“.\nKURIR – „Otvoreni Balkan“ list piše o sporazumima koje su u Tirani potpisali predsednik Srbije Aleksandar Vučić i premijeri Severne Makedonije i Albanije Zoran Zaev i Edi Rama.\nNOVA – „Više od 50.000 ljudi čeka zdravstvene intervencije“, o sistemu zdravstvene zaštite Srbije u vreme epidemije korona virusa. „Tomašević najbliži fotelji direktora EPS“, naslov teksta o kadrovskim promenama u Elektroprivredi Srbije nakon nedavne energetske krize u Srbiji i saznanja lista da će direktor tog sistema biti sadašnji izvršni direktor u EPS-u Miroslav Tomašević.\nPOLITIKA – „Naša inicijativa promeniće lice Balkana“, izjava predsednika Srbije Aleksandra Vučića o „Otvorenom Balkanu“. „Evropskoj uniji prete zimske restrikcije struje“, o energetskoj situaciji u Evropi.\nSRPSKI TELEGRAF – O istrazi protiv bivše sekretarke u Ministarstvu unutrašnjih poslova Dijane Hrkalović „Dijana sakrila 5.500 prijava u fioku!“.


Evropske integracije podržava 52 odsto građana - European Western Balkans\nAutor EWB 22. 01. 2018.\nBEOGRAD – Proces evropskih integracija podržava 52 odsto građana Srbije, a EU je prepoznata kao najveći donator naše zemlje, rekla je danas ministar evropskih integracija Jadranka Joksimović.\n“Istraživanja javnog mnjenja radimo kao ministarstvo na svakih šest meseci, u prethodnih godinu dana rezultati su bili 47, pa 49 odsto, a sada pokazuju 52. Posle dugo vremena smo prešli tih 50 odsto i vrlo sam zadovoljna zbog toga”, rekla je Joksimović nakon potpisivanja sporazuma o donaciji sa ambasadorom Bugarske u Srbiji Radkom Vlajkovim.\nOcenjuje, da je velikoj podršci građana u procesu evropskih integracija i put ka članstvu u EU doprinela i politika regionalnog razvoja, održivog razvoja, pripreme za korišćenje fondova, prekogranične saradnje.\n“Građani u procentu od 65 odsto podržavaju reformski proces nezavisno do pregovora sa EU. Oni na najpozitivniji način traže moderniju i efikasniju državu, a to je lakše i brže izvesti uz evropske integracije kao najbolji mehanizam reformi”, rekla je Joksimović.\n“To je važno istaći, jer na osnovu toga možete donositi lične i političke odluke i možete prepoznati da li je evropski put najbolje srednjeročno i dugoročno rešenje u političkom, ekonomskom, bezbednosnom aspektu razvoja Srbije”, rekla je Joksimović.\nEU: Nećemo komentarisati navode o izaslaniku za dijalog Beograda i Prištine\nEWB 27. 02. 2018. 27. 02. 2018.


Izrada kataloga - Štamparija Scero Print\nOvo sredstvo za promociju je jedan od najboljih načina za predstavljanje aktivnosti i proizvoda Vašeg brenda. Setite se samo utiska koji je na Vas ostavio kvalitetan katalog. Možda niste odmah poželeli da naručite neki proizvod iz njega, ali ste gotovo sigurno počeli da više poštujete proizvođača. Obratite međutim pažnju jer važi i obrnuto: slab kvalitet kataloga će Vas neizbežno srozati u očima kupaca i umanjiti prodaju. Zato nemojte štedeti na njihovoj izradi. Proverite pored toga da li ste za njihovu izradu odabrali stručnjake kakve možete naći u Štampariji Scero Print. Mi ćemo Vam brzo i kvalitetno izraditi dopadljive i upečatljive kataloge, sa neophodnim informacijama na pravom mestu i lepo ukomponovanim bojama. Takvi katalozi će na potencijalne i postojeće kupce ostaviti jak utisak i uvećati Vašu prodaju.\nKada kažemo kvalitetna izrada kataloga u Štampariji Scero Print, mislimo na cekolupan proces koji za Vas možemo obaviti. Od izrade dizajna, preko izbora najkvalitetnijih materijala i boja, do odabira vrhunskih fotografija i fontova za štampu. Svaku njegovu fazu pažljivo planiramo i realizujemo. A kao kruna svega su savremene mašine koje posedujemo (jedna od njih je petobojni Heidleberg SM). Na taj način možemo brzo i kvalitetno odgovoriti na Vaše najsloženije zahteve za izradu kataloga. Kataloge štampamo obostrano u punom koloru na kunstdruk papiru visokog kvaliteta (najčešće 150-300g/m2). Možemo štampati i na nekom posebnom materijalu po Vašoj želji. Cena izrade kataloga zavisi najviše od tiraža, vrste papira, broja stranica, kvaliteta štampe i sl. Kontaktirajte nas za Više detalja.


Pokrenuta kampanja „Um na drum ”: Svaki četvrti poginuli u sobraćaju je mlada osoba | SecuritySEE.com\nNaslovna Sektori Saobraćaj Pokrenuta kampanja „Um na drum ”: Svaki četvrti poginuli u sobraćaju je...\nPokrenuta kampanja „Um na drum ”: Svaki četvrti poginuli u sobraćaju je mlada osoba\nMladi u saobraćaju najčešće stradaju vikendom i u noćnim satima vozeći neprilagođenom brziom, ali i usled vožnje pod dejstvom alkohola i nekorišćenja sigurnosnog pojasa, pokazuju podaci Agencije za bezbednost saobraćaja\nKako bi ih zaštitili u saobraćaju, Uprava Saobraćajne policije i Agencija za bezbednost saobraćaja pokrenuli su kampanju „Um na drum”, čiji je cilj da menja loše navike mladih u saobraćaju.\nOva kampanja je specifična, jer želi da se mladima obrati na njima bliskom jeziku i na taj način smo napravili iskorak u odnosu na dosadašnju krutost u obraćanju nadležnih institucija mladima. Naša želja i cilj je da zaista smanjimo stradanje mladih u saobraćaju, rekla je v.d. direktora Agencije za bezbednost saobraćaja, Jasmina Milošević.\nMladi čine 23% poginulih u saobraćaju, a najveći broj njih stradaju kao vozači (33%), zatim kao putici (30%), ali su veoma često ugroženi i kao motociklisti. Fizička i emocionalna nezrelost i neiskustvo mladih učesnika u saobraćaju ističu se kao glavni uzroci nezgoda.\nMilošević je objasnila da je neiskusnim vozačima veoma teško da pri velikim brzinama adekvatno upravljaju vozilom i pravilno sagledavaju rizične situacije na putu, a poseban problem su želja da dokazivanjem i vožnja pod dejstvom alkohola.\nMinistarstvo unutrašnjih poslova je izradilo predlog izmena i dopuna Zakona o bezbednosti saobraćaja čije se usvajanje uskoro očekuje. Ovim izmenama predviđen je restriktivniji pristup mladima, ali u cilju povećanja bezbednosti na najviši nivo.\nAgencija za bezbednost saobraćaja će sa ovom kampanjom učestvovati na predstojećim muzičkim festivalima koje pretežno posećuju mladi kao što su Lovefest, Belgrade Beer Fest i Nisville, a nastaviće i sa raznim edukativnim tribinama kao i sa treninzima bezbedne vožnje.\nPrethodni članakPametni gradovi su bezbezbedni gradovi\nSledeći članakNezaštićeni i nebezbedni radnici na otvorenom: Problem vrućina, skele, nesavesni poslodavci


Dogovoren način isplate reciklerima\nAktuelno / Štampa / Dogovoren način isplate reciklerima\nMinistarka energetike, razvoja i zaštite životne sredine Srbije Zorana Mihajlović izjavila je danas da je dogovoren način isplate sredstava reciklažnoj industriji u Srbiji i da će jedan deo biti isplaćen u obveznicama, a drugi iz budžeta resornog ministarstva.\nMihajlović je novinarima rekla da je cilj da se reciklažna industrija stimuliše i ojača i da će reciklerima biti isplaćena sredstva po ugovorima koje su imali sa Fondom za zaštitu životne sredine, a koji je ukinut, kako bi nastavili nesmetano da rade.\n„Sa Ministarstvom finansija napravljen je dogovor kako će to biti isplaćivano i recikleri će moći da budu sigurni da ne samo da će im biti isplaćen novac po ugovorima, nego i da će moći da nastave svoje poslove u ovoj, ali i narednim godinama jer je cilj da nam reciklažna industrija bude prioritet“, kazala je Mihajlović novinarima u Vladi Srbije nakon potpisivanja Memoranduma sa Republikom Srpskom.\nOna je podsetila da je Fond za zaštitu životne sredine ukinut i da su sve nadležnost i aktivnosti koje je on imao prebačene na Ministarstvo energetike.\nTakođe je rekla da postoje ograničavajući faktori kada je u pitanju budžet za ovu godinu, kao i dugovi Fonda u iznosu od oko 5, 5 milijardi dinara zbog ugovora koji su potpisani u vreme raspisivanja izbora i formiranja nove vlade prošle godine.\nPredstavnici reciklažne industrije upozorili su ranije da je nakon ukidanja Fonda za zaštitu životne sredine prestalo finansiranje i da firme koje se bave reciklažom ne dobijaju predviđena sredstva.


By redakcija 01/31/2022 Ekonomija, Najnovije, Srbija, Vesti\nRealni rast brito domaćeg proizvoda (BDP) Srbije u četvrtom kvartalu 2021. godine u odnosu na isti period prethodne godine iznosio je 6,9 odsto, saopštio je danas Republički zavod za statistiku.\nRast BDP-a Srbije u prvom kvartalu bio je 1,2 odsto, u drugom 13,4 odsto a u trećem 7,7 odsto, tako da je godišnji rast iznosio 7,5 odsto.\nPromet robe u trgovini na malo u Srbiji u decembru 2021. godine, u odnosu na isti mesec prethodne godine, bio je veći u tekućim cenama za 22,7 odsto, a u stalnim cenama za 11,2 odsto.\nU 2021. godini je promet robe na malo u odnosu na 2020. bio veći je u tekućim cenama za 15,9 odsto, a u stalnim cenama za 10,3 odsto, naveo je RSZ.\nKada je reč o industrijskoj proizvodnji u Srbiji, ona je u decembru 2021. godine veća za 3,3 odsto u odnosu na isti mesec prethodne godine, dok je u odnosu na prosek 2020. godine, veća za 13,1 odsto.\nKako je saopštio Republički zavod za statistiku, prošle godine industrijska proizvodnja je, u poređenju sa 2020. godinom, veća za 6,3 odsto.\nPosmatrano po sektorima, u decembru 2021. godine, u odnosu na isti mesec 2020, rudarstvo je imalo rast od 40,6 odsto, preradjivačka industrija 2,3 odsto, a proizvodnja u sektoru Snabdevanje električnom energijom, gasom, parom i klimatizacija pala je 7,5 odsto.\nObim industrijske proizvodnje u decembru 2021. godine, u odnosu na decembar 2020, beleži rast kod 17 oblasti (učešće u strukturi industrijske proizvodnje – 50 odsto), a ;pad kod 12 oblasti (učešće u strukturi industrijske proizvodnje – 50 odsto).\nNajveći uticaj na rast industrijske proizvodnje u decembru 2021. godine, u odnosu na isti mesec 2020. godine, imale su eksploatacija ruda metala, proizvodnja osnovnih farmaceutskih proizvoda i preparata, proizvodnja pića, proizvodnja prehrambenih proizvoda i proizvodnja mašina i opreme koje nisu obuhvaćene drugim sektorima.\n2020 2021 BDP eksploatacija farmaceutskih proizvoda gas kvartal mesec oprema proizvod proizvodnja rast Republički zavod za statistiku sektor Srbija


NOVA STRATEGIJA MEĐUNARODNIH PREGOVARAČA: Palmer i Eichhorst pregovore o izmjenama Izbornog zakona žele prebaciti u Neum, Dodik dodatno zakomplicirao situaciju…\nO izmjenama Izbornog zakona BiH naredne bi se sedmice trebalo pregovarati u Neumu, saznaje Istraga.ba. Ranije je objavljeno da će Angelina Eichhorst, direktorica u Evropskoj službi za diplomatske odnose (EEAS), Matthew Palmer, specijalni izaslanik State Departmenta za izbornu reformu u Bosnu i Hercegovinu doputovati 25. januara kako bi sa liderima političkih partija nastavili pregovore o izmjenama izbornog zakodavstva. Oni planiraju, kako saznaje “Istraga”, da u Sarajevu održe nekoliko bilaretalnih sastanaka sa liderima političkih partija i njihovim delegacijama, te da, nakon toga, pregovore izmjeste u Neum. Cilj je “izolovati lidere” kako ne bi bili pod medijskim pritiskom i kako bi, što lakše, pristali na određene ustupke koji se odnose na izbor članova Predsjedništva BiH.\n“Prvog dana u Neum bi bili pozvani samo predsjednici političkih partija iz Federacije koje imaju svoje zastupnike u Parlamentarnoj skupštini BiH. Nakon toga bili bi uključeni lideri političkih partija iz Republike Srpske”, potvrđeno je za “Istragu” iz više diplomatskih izvora.\nJE LI OVO ČOVIĆEV PLAN „B“: „Blokada izbora je legitimna opcija u ovim okolnostima, jer Hrvati ne žele dozvoliti da nož i pogača ponovo budu u rukama nelegitimnog CIK-a BiH…”\nIzetbegović otkriva kada Dodik planira otcjepljenje: Dugo se priprema za ovo, nada se slabljenju…


Kako pomoći starima koji nisu uspeli da ostvare penziju\nIzvor: Radio 021, 19.Jun.2017, 20:59\nUvođenje socijalne penzije za starije od 65 godina koji nemaju ni dana staža ili ga imaju nedovoljno da ostvare penziju, bilo je predviđeno strategijom o starenju, pre više od decenije, ali nikad nije zaživelo.\nSrboljub Cvetković iz Leskovca davno je napunio godine za penziju, ali sa 76 godina mora da radi.\nPenziju nije stekao, jer mu omladinske zadruge nisu uplaćivale staž, a i za nekoliko godina >> Pročitaj celu vest na sajtu Radio 021 << staža koji je uplaćivan, izgubljena je dokumentacija. Da bi preživeo, sakuplja sekundarne sirovine. "Ne znam kako izlazim na kraj. Snalazim se, skupljam kartone, reciklažni materijal da bih mogao da preživim. Međutim i to je malo", kaže Srboljub.\nNjegov primer jedan je od skoro 200.000 onih koji nisu ostvarili penzije, a među kojima većinu čine žene. Nevladine organizacije koje se bave problemima starih, ove ljude opisuju kao socijalno isključene iz društva.\n"Ti ljudi žive u bedi, jer oni ne mogu da jedu, manje od jednom, 15 puta dnevno oni su u prilici da uzmu onaj mesni obrok ili čašu mleka da popiju. Ono osnovno na šta čovek ima pravo je da završi svoj život u dostojanstvu, a miminum dostojanstva bi mu država obezbedila ako mu da da ima kakav takav dinar, čime bi olakšali njegovu muku", priča Nadežda Satarić, iz NVO Amity - snaga prijateljstva.\nSocijalne penzije su u Srbiji moguće. Opcija je nekoliko, od podizanja porodične, do najniže invalidske, odnosno starosne penzije, uvođenja garantovane penzije ili posebnog modela socijalne pomoći.\n“Imajući u vidu budžetske mogućnosti, jedino je realno da se modifikuje novčana socijalna pomoć i da se kroz to ostvaruje pravo na socijalnu penziju. Ima smisla da se malo iz ovog prvog modela dodatno pogledaju te porodične penzije, jer one zapravo ne podležu, one se ne podižu na nivo minimalne penzije”, kaže Gordana Matković iz Centra za socijalnu politiku i profesor FEFA.\nProcena stručnjaka je da će pitanje socijalnih penzija biti sve značajnije, imajući u vidu da stanovništvo Srbije sa prosečnom starošću većom od 40 godina spada u starije nacije, ali i zbog toga što je u poslednjih dvadesetak godina drastično povećan broj onih koji nemaju osiguranje.\n19.Jun.2017: Radio 021


Na prodaju šoping centar u Kaluđerici › Made-in-Germany.rs\nŠoping-centar „Point“ u beogradskom naselju Kaluđerica, koji je kao velika investicija otvoren 2010. godine, sada je na prodaju. „Erste banka“ oglasila je prodaju nekretnine od 10.000 kvadrata, čija je tržišna vrednost procenjena na 5,4 miliona eura.\nPočetna cena za licitiranje iznosi 60 posto od procenjene vrednosti objekta, a prvo usmeno javno nadmetanje biće organizovano 8. decembra. Svi koji žele da učestvuju u licitaciji moraju da uplate jemstvo u visini 540.000 eura, prenose „Večernje novosti“.\nŠoping-centar u Kaluđerici otvoren je u oktobru 2010. godine. U to vreme predstavljen je kao vrlo ambiciozna investicija firme „Imo point“ u čiju je izgradnju uloženo osam miliona eura. U realizaciji ove investicije računalo se na veliki broj stanovnika Kaluđerice, koji u blizini nemaju sličnu tržišnu ponudu. U sastavu ovog centra nalaze se megamarket, banka, menjačnice, prodavnice garderobe i obuće, sve za kuću…\nS vremena na vreme u centru se otvori po neki kafić, da bi se vrlo brzo zatvorio. Mnogi građani ovog naselja smatraju da njihov tržni centar nije dovoljno razrađen, jer se nalazi u „rupi“ Kaluđerice, nedaleko od crkve, gde je slaba frekvencija stanovništva.


08. May 2000 15:10 (GMT+01:00)\nU Mitrovici žene pritvorenika najavljuju štrajk glađu\nI Aleksić u bolnici\nOd sutra u severnom delu grada svakodnevno masovni protesti\nKOSOVSKA MITROVICA - Zbog pogoršanja zdravstvenog stanja iz Okružnog zatvora u mitrovačku bolnicu prebačen je pritvorenik Vlastimir Aleksić (53). Ne isključuje se mogućnost da će već u toku dana još neko od pritvorenika koji štrajkuju glađu od 10. aprila biti prebačen u bolnicu.\nSupruge, majke, ćerke i sestre srpskih pritvorenika uputile su pismo Bernaru Kušneru i regionalnom administratoru Unmika u Mitrovici Vilijemu Nešu u kome izražavaju ogorčenje što ništa nije preduzeto povodom opravdanih zahteva pritvorenika.\nZabrinute za njihove živote one će zbog ignorantnog stava prema pritvorenicima sutra započeti štrajk glađu, koji može biti prekinut jedino ako predstavnici međunarodne zajednice ispune obećanja koja su dali srpskim pritvorenicima, a to znači ubrzanje istrage, zakazivanje suđenja, upućivanje bolesnih i iznemoglih pritvorenika na bolničko lečenje i omogućavanje onima koji su optuženi za lakša krivična dela da se brane sa slobode.\n"Verujemo da ste razuman, human i iskren čovek, da shvatate da nam je dogorelo do nokata i da ćete reagovati u skladu sa svojim ovlašćenjima, a to znači prekinuti ovu agoniju, koja je na putu da se preobrazi u kolektivnu tragediju", kaže se između ostalog u pismu koje su žene uputile Kušneru.\nOd srede će u severnom delu grada svakodnevno biti organizovani masovni protesti žena zbog nepreduzimanja mera koje treba da prekinu štrajk glađu pritvorenika.


U POVERENJU: Počela isključenja struje\nEPS počeo hitno da isključuje industrijske potrošače prema naredbi Vlade, pošto apeli za smanjenje potrošnje struje nisu urodili plodom. U Kolubari kritično.\nPrema rečima Zorana Manasijevića, pomoćnika generalnog direktora EPS za tehnički sistem, izuzetak od ovi hitnih mera isključenja mogu biti samo ona preduzeća čiji tehnološki proces zahteva nešto duže vreme zaustavljanja, ali će i u tim slučajevima doći do isključenja sa mreže.\nManasijević, koji je i predsednik Štaba za praćenje elektroenergetske situacije, naglasio je da je od jutros kritično stanje na kopovima Rudarskog basena "Kolubara", koje ugljem snabdeva najveću termoelektranu u Srbiji "Nikola Tesla" (TENT).\n"Zbog temperature od minus 30 stepeni Celzijusa, došlo je do zamrzavanja tehnike i izuzetno otežanog prevoza uglja do termoelektrana", istakao je on.\nManasijević je naglasio da je potrošnja struje na teritoriji Srbije sa Kosovom i Metohijom juče ponovo porasla i dostigla novi rekordni nivo od 162,67 miliona kilovat časova električne energije. "Uvoz električne energije dostigao je limit zbog veoma teške situacije u celom regionu, ali i zbog nemogućnosti transporta većih količina energije", kazao je Manasijević.\nI iz "Elektrovojvodine" je saopšteno da se danas počinje sa isključivanjem s mreže industrijskih potrošača koji ne obavljaju delatnost od javnog značaja. Takvi potrošači će dobiti obaveštenje da će biti isključeni ili svedeni na tehnički minimum, gde je to moguće, u roku od 24 sata, navodi se u saopštenju.\n"Elektrovojvodina" je upozorila lokalne samouprave da preduzmu sve raspoložive mere štednje, u cilju smanjenja potrošnje struje.\nTakođe, Elektrodistribucija Novi Sad danas je saopštila da će u glavnom gradu Vojvodine ugasiti deo dekorativne rasvete, dok će ulična rasveta biti smanjena za 30 odsto.\nUprkos upozorenjima na štednju električne energije, u Novom Sadu danas se može očekivati još veća potrošnja struje jer je jutros došlo do havarije na sistemu centralnog grejanja, zbog čega je deo grada celo prepodne bio bez grejanja, ali i zbog činjenice da je u Novom Sadu jutros izmereno rekordno niskih minus 27 stepeni.


Opcije studiranja u Evropi\nProcedura i koraci pri upisu\nNakon što ste doneli odluku o studiranju u inostranstvu i odabrali destinaciju studiranja, potrebno je da istražite opcije studiranja pre nego što se upustite u ceo proces pripremanja za upis na studije.\nFuture Option ima direktnu saradnju sa velikim brojem obrazovnih institucija u Evropi i mi možemo da vas savetujemo i na lakši i brži način upišemo na sledeće tipove programa.\nStručne studije po stepenu obrazovanja dolaze nakon završene srednje škole, a pre osnovnih studija i najviše podsećaju na naše strukovne studije.\nNa ovim studijama ističu se praktične veštine koje studente pripremaju za buduće poslove.\nOvi programi nude se u određenim evropskim zemljama, kao što je na primer Nemačka, Holandija, Španija, Velika Britanija, a u zavisnosti od nivoa obrazovanja i stečenih kvalifikacija, mogu da traju od 2 do 3 godine.\nNakon završenih stručnih studija studenti mogu da se posvete karijeri ili da nastave na osnovne studije, na kojim će im biti priznati položeni ispiti.\nVećina studenata nakon završene srednje škole se odlučuje za akademsko obrazovanje i upisuju osnovne studije poznatije kao Bachelor studije.\nUzimajući u vidu da je za veliki broj zanimanja potrebno da imate bar diplomu osnovnih studija, ove studije su često prvi korak ka vašoj profesionalnoj orientaciji.\nBachelor studije u Evropi traju od 3 do 4 godine, slično kao i kod nas.\nOsnovne studije donose od 180 do 240 ECTS kredita i nude se na svim univerzitetima kao i na specijalizovanim koledžima.\nOve studije se uglavnom nude na univerzitetima širom Evrope i ponuda programa u svakoj zemlji je zaista velika. Na ovom stepenu obrazovanja možete da studirate različite oblasti studiranja kao što su biznis, finansije, inženjerstvo, IT, obrazovanje, turizam, prirodne nauke i sl.\nNaša agencija ima široku ponudu Bachelor programa u velikom broju evropskih zemalja, na univerzitetima sa kojima sarađujemo i koje predstavljamo.\nMaster studije su namenjene studentima koji su završili osnovne studije i onima koji su stekli radno iskustvo nakon završenih osnovnih studija i žele da se dalje usavrše u odabranoj oblasti, steknu nove prfesionalne veštine, znanja i kontakte kako bi napredovali u svojoj karijeri.\nOve studije traju od godinu do dve i donose od 60 do 120 ECTS kredita.\nPostoji velika ponuda oblasti studiranja na ovom stepenu obrazovanja, a najpopularnije oblasti našim studentima su preduzetništvo, marketing, menadžment, IT, inženjertsvo, dizajn, arhitektura i sl.\nFuture Option sarađuje sa velikim brojem univerziteta i može vam pomoći prilikom upisa master studija u inostranstvu.\nKursevi jezika u inostranstvu su sjajna prilika da naučite ili usavršite neki strani jezik i steknete novo iskustvo.\nNezavnisno da li vam je znanje stranog jezika potrebno za posao ili dalje školovanje, jezik ćete mnogo brže i lakše naučiti u zemlji gde se i oficijalno govori i gde ćete ga koristiti svakodnevno.\nKursevi jezika su jako fleksibilna opcija studiranja, kod koje vi sami možete birati dužinu kursa, sve u zavisnosti od vaših potreba i želja.\nFuture Option nudi veliki broj kurseva engleskog, nemačkog, italijanskog, španskog u zemljama gde se oficijalno govore ovi jezici. Naš tim može da vas savetuje u vezi odabira kursa koji najviše odgovara vašim potrebama.


Petričević: Nove tehnologije i produktivnost uslov privrednog razvoja - Glas Srpske\nSrna 14.01.2022 09:27\nBANjALUKA - Ministar privrede i preduzetništva Republike Srpske Vjekoslav Petričević ocijenio je da su tehnološki razvoj i povećanje produktivnosti osnovni uslov za razvoj republičke privrede.\nPetričević je u intervjuu Srni rekao da samo tako ovdašnje kompanije mogu biti konkurentne na zahtjevnom inostranom tržištu.\n"Od izuzetnog značaja je da konkurentnost ekonomije podižemo kroz tehnološki razvoj i podizanje nivoa znanja. Upravo to veže ove dvije komponente jer, ukoliko nabavite novu i savremenu mašinu, morate imati i obučenog radnika", naveo je Petričević.\nOn je napomenuo da konstantno raste podrška privredi za direktna ulaganja, pa se u ovoj godini na tom planu može računati na 15 miliona KM za tehnološki razvoj u prerađivačkoj industriji.\n"Prošle godine na raspolaganju smo imali sedam miliona KM, a zahvaljujući ovim bespovratim sredstvima privrednici iz oblasti prerađivačke industrije su investirali oko 66 miliona KM. Za očekivanje je da u ovoj godini te investicije pređu 100 miliona KM", istakao je Petričević.\nOn je precizirao da je za nastavak razvoja privrede potrebno ulagati u istraživanja, inovacije i digitalizaciju, stvarati sopstvene linije proizvoda ili viši stepen finalnog proizvoda.\n"To se naročito odnosi na fabrike koje rade lon poslove u drvnoj industriji i oblasti tekstila, kože i obuće. Dugoročno, privredni razvoj ne smijemo bazirati na tome da imamo najjeftiniju radnu snagu, već da je značajno tehnološki unaprijedimo", pojasnio je Petričević.\nOn je naglasio da je situacija u vezi sa pandemijom virusa korona pokazala da još više treba biti upućen na domaće resurse.\n"Tu govorimo i o razvoju domaćeg proizvoda i brendova, kao i navici naših potrošača da više kupuju domaće", rekao je Petričević.\nOn je konstatovao da među vodeće grane privrede Srpske spadaju metalska, elektro, drvoprerađivačka i industrija tekstila, kože i obuće.\n"To su sektori sa najvećim brojem radnika i najvećim učešćem u izvozu Srpske. Tu postoji prostor za dodatno unapređenje, bilo da se radi o saradnji unutar Srpske ili sa stranim partnerima, a potencijal je i u sektoru informacionih tehnologija", izjavio je Petričević i napomenuo da namjenska industrija u Srpskoj predstavlja važnu industrijsku granu sa izvoznim potencijalom.\nPRIVREDA POKAZALA VITALNOST\nPetričević je ocijenio da period pandemije nije stimulativan, ali da podaci o broju zaposlenih, rastu industrijske proizvodnje i bruto domaćeg proizvoda, pokrivenosti uvoza izvozom, govore da je Srpska, uprkos izazovima, lani uspjela sačuvati vitalnost privrede i oporaviti se.\nOn je dodao da se može reći da su se privrednici dobro prilagodili, a da je Vlada Srpske uložila dodatne napore i sredstva da podrži privredne aktivnosti.\n"Iako pandemija nije stavljena pod kontrolu, možemo biti zadovoljni ostvarenim rezultatima u protekloj godini. Vjerujem da će ova godina biti još uspješnija, te da ćemo bilježiti još bolje rezultate kako bismo se ne samo vratili na nivo prije pandemije, već nastavili privredni rast i razvoj u svakom pogledu", naveo je Petričević i dodao da u ovoj godini očekuje smirivanje inflatornih kretanja.\nOn je rekao da se u 2022. godini očekuje nastavak rasta plata, što potvrđuju i ranije odluke Vlade da se nizom ekonomskih mjera i smanjenjem parafiskalnih nameta odrekne 80 miliona KM budžetskih prihoda u korist poslovne zajednice.\n"Kada su u pitanju aktivnosti našeg ministarstva, privredi smo u ukupno četiri obračunska perioda vratili oko 22 miliona KM za povećanje plata radnika, i to u skladu sa Zakonom o podsticajima u privredi", ukazao je Petričević.\nOn je izrazio zadovoljstvo što je na planu visine neto prosječne plate u Srpskoj pređen prag od 1.000 KM, kao i povećanjem najniže plate koja od 1. januara iznosi 590 KM.\n"Kada je formirano Ministarstvo, zadali smo cilj da prosječna neto plata u realnom sektoru dostigne onu u javnom i to je nešto na čemu ćemo nastaviti raditi. I plata u prerađivačkom sektoru je u protekle tri godine rasla. Ona trenutno iznosi 847 KM za novembar prošle godine i treba da bude i veća, jer je prerađivačka industrija Srpske izuzetno važna s obzirom na to da čini oko 85 odsto izvoza Srpske i zapošljava više od 55.000 radnika", istakao je Petričević.\nOn je naglasio da je trend povećanja plata u Srpskoj, posebno u realnom sektoru, jedna od bitnih stvari u smislu da ovdašnji radnici manje razmišljaju o odlasku u inostranstvo.\nDOBRO POSLOVNO OKRUŽENjE ZA INVESTIRANjE\nMinistar privrede i preduzetništva Republike Srpske Vjekoslav Petričević ocijenio je da Srpska pruža izuzetno dobro poslovno okruženje za investiranje, a neke od prednosti su povoljan geostrateški položaj, stimulativna poreska politika /nema poreza na dividendu, porez na dobit je 10 odsto.../, konkurentna cijena elektične energije, te podsticaji za ulaganja pod istim uslovima kao i za domaće investitore.\n"Svakako, jedan od osnovnih preduslova za investiranje je pitanje osposobljenosti kadra koji je potreban savremenom investitoru i koji se može prilagoditi potrebama privrede, kao i administracija koja je na usluzi investitorima", rekao je Petričević.\nOn je naveo da je na tom planu formiranje republičke Direkcije za inostrane investicije karika u nizu aktivnosti Vlade Srpske s ciljem privlačenja tih investicija.\n"Pojedini strani investitori su već prisutni i planiraju proširenje proizvodnje i otvaranje novih pogona. Sa zainteresovanim stranim investitorima iz prerađivačke industrije vode se pregovori i mi smo s njima već obilazili određene lokacije na kojima žele da otvore svoje pogone i zaposle značajan broj radnika, a gdje im je dostupna odgovarajuća infrastruktura, školovani radnici i pogodnosti lokalnih zajednica", ukazao je Petričević.\nOn je napomenuo da se kao realna otvorila mogućnost da se dio zapadnoevropske industrije, koja je imala svoje pogone u Kini, dijelom prebaci i na područje zapadnog Balkana.\n"Situacija u vezi sa globalnim ekonomskim kretanjima u vrijeme pandemije, uključujući i lance snabdijevanja, pokazala je koliko se stvari komplikuju kada dođe do poremećaja sa transportom, poskupljenja sirovina i nedostatka određenih roba i proizvoda. U vezi s tim promocija naših privrednih potencijala i kontakti sa stranim investitorima biće od izuzetnog značaja u nastupajućem periodu", naveo je Petričević.\nOn je dodao da će i formiranje prvih slobodnih zona u Srpskoj doprinijeti privlačenju domaćih i stranih investitora.\nPetričević je konstatovao da je preduzetništvo kod nas još na niskom nivou, zbog čega treba promijeniti percepciju i promovisati primjere mladih, uspješnih ljudi koji kreiraju poslove, donose inovacije i mijenjaju društvo na bolje.\nOn je istakao da je još od osnovne škole potrebno raditi na finansijskom opismenjavanju kako bi građani bili spremniji i hrabriji da u nekom momentu života uđu u preduzetničke vode.\nPetričević je podsjetio da u okviru Ministarstva privrede i preduzetništva Republike Srpske postoji resor za razvoj malih i srednjih preduzeća i preduzetništva, koji strateški radi na razvoju i promociji preduzetništva.


04-08-2021 22:15 Stav Ivan Pajović\nJedna od najizlizanijih dogmi neoliberalne ekonomske doktrine glasi kako je „država loš menadžer” i ne treba da upravlja preduzećima, niti se upušta u ma šta što se tiče tržišta, koje mora biti prepušteno „samo sebi” i nevidljivim tržišnim zakonima. Kao jedan od ključnih dokaza, domaći neoliberali koriste primere socijalističkih društvenih preduzeća bivše SFRJ, koja su konstantno poslovala sa gubitkom (tzv. gubitaši), a svoje deficite pokrivala novcem iz državnog budžeta, kako ne bi bankrotirala i prepustila radnike ulici. Međutim, takvi „mislioci” previđaju suštinu: neprofitabilno poslovanje može biti (a veoma često i jeste) utemeljeno na svesnoj zloj nameri (korupciji) menadžmenta i poslovanju koje nije u interesu preduzeća, već određenih grupa ili pojedinaca. Ovo važi kako za nekadašnja socijalistička, tako i za današnja državna preduzeća u okviru kapitalističkog sistema privređivanja.\nNedavno je javnost bila zapanjena vešću da je državno preduzeće Telekom Srbija odlučilo da plati neverovatno veliku sumu od čak 600 miliona evra za pravo prenosa utakmica Premijer lige u narednih šest godina.\nČim se čuje takva senzacionalna vest, samo po sebi postavljaju se tri pitanja: odakle toliki novac, postoji li finansijska opravdanost, zapravo isplativost takve investicije i kakvo je stanje u drugim zemljama po tom pitanju.\nPre nego što se osvrnemo na paradoks tolike svote date za nešto potpuno nematerijalno, nije loše istaći da je multinacionalni rudarski gigant Rio Tinto do sada izdvojio 500 miliona evra za buduću eksploataciju našeg nacionalnog blaga, rude litijuma jadarit u podrinjskom kraju Srbije, dakle 100 miliona manje od rečene svote izdvojene za pravo na prenos utakmica. Šta bi se sve moglo kupiti ili u šta investirati tako veliki novac jedne osiromašene i zadužene zemlje kao što je naša izlišno je i govoriti. Takođe, potrebno je naglasiti da je 600 miliona evra svota veća nego što se budžetskim troškovima Srbije ukupno izdvaja za pravosuđe, zdravstvo, poljoprivredu, kulturu, ekologiju.\nUpitan da komentariše ovakav poslovni potez, generalni direktor Telekoma Vladimir Lučić je izjavio da će to višestruko povećati profit i broj korisnika, ali je izbegao da kaže tačnu svotu iz ugovora, premda je ona procurela u javnost. On tvrdi da je cena potpuno tržišna, opravdana i da omogućava „da postanemo lider u regionu”. Iz Telekoma stižu i informacije kako očekuju da će ukupan dodatni prihod u narednih sedam godina biti veći od 1,2 milijarde evra.\nMeđutim, podaci govore da je nemoguće da ovako velika cena ima tržišni smisao. Takođe, poznato je da zemlje sa daleko više stanovnika, a višom cenom pretplate, plaćaju nekoliko puta manju cenu za prava na Premijer ligu od Telekoma. Nemačka i Austrija platile su godišnju cenu od 25 miliona evra, a Francuska 40 miliona, dok Srbija za ista prava plaća 100 miliona godišnje. Očigledno je da objašnjenja Telekomovih zvaničnika nisu utemeljena na nekakvim ekonomskim, već na političkim motivima, premda motiv takođe može biti pokušaj istiskivanja konkurencije po svaku cenu. Budući da su prava otkupljena pored Srbije, još i za Sloveniju i Hrvatsku, pretpostavka o političkim motivima može biti na mestu.\nIzveštaji o poslovanju Telekoma govore da je ovom preduzeću ostvarila ukupne prihode od oko 1,1 milijardu evra, uz neto dobit od 4,16 milijardi dinara (35 miliona evra, dakle oko sedamnaest puta manje nego što je plaćeno pravo na Premijer ligu). U prethodne tri godine dug preduzeća narastao je sa oko 300 miliona evra čak na 168 milijardi dinara (1,4 milijarde evra). Odluka o pravima na Premijer ligu bez sumnje će još više povećati negativan bilans.\nU svakom slučaju, Telekom je akcionarsko društvo u kom 4,8 miliona građana ima određeni deo vlasništva nad akcijama (negde oko 15%), pa je stoga obaveza preduzeća da izađe pred javnost sa objašnjenjem ima li isplativosti ovakvog postupka. U suprotnom, može se osnovano sumnjati da je ovakvo očigledno netržišno postupanje zapravo vrsta koruptivnog modela usmerena na nelegalno izvlačenje novca iz državne firme, a ne samo netržišna utakmica sa konkurencijom i pokušaj ostvarivanja političkog uticaja.


Ovo je najskuplji začin na svetu - InfoNet Magazin\nHome zanimljivosti Ovo je najskuplji začin na svetu\nOvo je najskuplji začin na svetu\nOvaj začin, poznat po specifičnom ukusu i narandžastoj boji koju daje hrani, koristi se i u tradicionalnoj medicini.\nU pitanju je šafran, veoma skup začin koji se proizvodi u istočnom Iranu. Naime, blizu 90 odsto snabdevanja šafranom u svetu potiče iz Irana.\nS obzirom da je najveći proizvođač šafrana na svetu, Iran proizvede 360 tona suvog šafrana godišnje. Da bi se dobio jedan kilogram sušenog šafrana potrebno je 100 kilograma cveća odnosno 170.000 cvetova.\nŠafran nastaje iz cveta krokusa koje buja pod suvom klimom u regionu. Cvet cveta jedino u periodu od nedelju dana svake godine.\nPoznavanje intrigantnog uzgoja šafrana se u Iranu prenosi s generacije na generaciju. Osim u kuvanju, šafran se takođe koristi u tradicionalnoj medicini u lečenju kardiovaskularnih bolesti i mogućoj prevenciji karcinoma.


RTS :: Žička hrisovulja pesniku Vladimiru Jagličiću\nSrbija danas Žička hrisovulja pesniku Vladimiru Jagličiću\nponedeljak, 19. avg 2019, 16:45 -> 08:49\nUručenjem Žičke hrisovulje pesniku Vladimiru Jagličiću završen je Žički duhovni sabor - Preobraženje. U Narodnoj biblioteci "Stefan Prvovenčani" i kraljevačkom Muzeju priređena je izložba, održana promocija Jagličićeve knjige i skup o njegovoj poeziji, a biće objavljen i zbornik radova.\nU miru prvog sedišta Srpske arhiepiskopije, unikatna zlatopečatna povelja i ikona Preobraženja Gospodnjeg dodeljene su Vladimiru Jagličiću. 28. laureat, prestižnu pesničku nagradu zaslužio je, kako je rečeno, za poeziju ukorenjenu u jeziku i duhovnom pozivu.\n"Ovo je ujedno i poziv da se te pesme pročitaju još jednom, da se pretresu da se u njima izdvoji ono što je vredno i bitno", rekao je Jagličić. "S drugre strane, ova nagrada nosi u svom pomenu i ime Žiče. Treba samo pomisliti kakvi su sve ljudi iz naše prošlosti hodali ovim prostorom i udisali ovaj isti vazduh koji danas udišemo mi, pa da čovek oseti strahopoštovanje."\nVladimir Jagličić je jedan od najosobenijih pesnika koji danas stvaraju, ističe Dragan Hamović, predsednik žirija za dodelu Žičke hrisovulje:\n"Ta osobenost nije dovoljno ni priznata ni uvažena. Liričar kome zavičajni atar ili granice svoga jezika nisu granica."\nNjegova poezija oštro i direktno govori o skorašnjim ratovima i njihovim razarujućim odjecima, a u noviji delima, sa mnogo životnog iskustva, obrađuje temu prolaznosti.\nJagličić je pesnik koji je snažno vezan najpre za tradiciju, za kulturu, pa moglo bi se reći i za ono što je ukupan istorijski kontekst, odnosno nasleđe srpske književnosti i kulture, naglasio je Radivoje Mikić, profesor Filološkog fakulteta u Beogradu:\n"I on je takav praktično od samog svog ulaska u književnost, krajem osamdesettih godina do današnjih dana. Prosto pesnik kome je Žička hrisovulja na neki način bila namenje još kad se oglasio u književnosti."\nVladimir Jagličić je i prozaista, književni kritičar i prevodilac. Uređivao je nekoliko časopisa i dobitnik je najviših pesničkih nagrada u Srbiji i nekoliko priznanja iz inostranstva.


Auto sedišta za decu - AutoPortal.rs\nHome > Auto vesti > Saveti > Auto sedišta za decu\nBez obzira na to koliko stvari stavite na šoping listu za bebu, auto sedište je stvar oko koje nema pregovora, je će vam biti potrebno da izvedete bebu iz bolnice!\nBez obzira na to koliko stvari stavite na šoping listu za bebu, auto sedište je stvar oko koje nema pregovora, je će vam biti potrebno da izvedete bebu iz bolnice! Ali, kako odabrati odgovarajući model sedišta koji je u skladu sa Vašim potrebama i novčanikom? Kako ćete biti sigurni da će moći da se pravilno instalira u kolima (i beba bude bezbedna) kada ste suočeni sa toliko traka i kaiševa?\nEvo nekoliko informacija:\nSedište. Za mališane mlađe od godinu dana postoje dve opcije: auto sedište nosiljka, koje je dobro dok dete ne pređe 10 kg i sedište koje se prilagođava kako beba raste. Ono što je najbitnije je da sedište mora odgovarati bebinom uzrastu i težini. Postoji nekoliko grupa i one su date na kraju članka. Sedište koje je pravilno oblikovano i dovoljno čvrsto daje detetu dobar oslonac i omogućava zaštitu glave. Ono koje se nalazi u prvoj grupi mora imati i opciju podešavanja naslona- dizanje i spuštanje gornjeg dela.\nPri kupovini auto sedišta, obavezno pročitajte uputstva proizvođača. Kada detetovo teme dosegne gornju ivicu, to je znak da moramo zameniti postojeće i kupiti novo, veće. Na odabranom sedištu treba da postoji nalepnica koja kazuje da je izrađeno u skladu sa najnovijim sigurnosnim propisima. O tome ćete se najbolje raspitati preko interneta ili u samoj prodavnici. Najveću sigurnost obezbeđuje ISOFIX sistem koji omogućava da se ono ugradi na četiri mesta, a ugrađuju ga u novije modele automobila. Tako se onemogućuje nepravilno nameštanje ili pogrešna upotreba auto sedišta. Najveći problem je što su ISOFIX sistemi još uvek velika novina na našim prostorima, ali se nadamo da će se i to popraviti u skorije vreme.\nDanas većina automobila ima vazdušne jastuke i stoga se ne preporučuje ugradnja sedišta na mestu suvozača, jedino ukoliko isključite ovu opciju. U suprotnom, sve i da je sedište pravilno namešteno, a dete vezano pojasom, jačina vazdušnog jastuka može veoma povrediti bebu, čak i dovesti do fatalnog ishoda. Neki noviji automobili već imaju nalepnicu koja obaveštava da nije prikladno voziti dete na prednjem sedištu, baš zbog opasnosti od vazdušnih jastuka i da, ukoliko je takva vožnja nužna, onda obavezno treba isključiti ovu opciju.\nNajvažniji saveti vezani za bezbednost:\n- Koristite samo sedište koje odgovara bebinoj težini i starosti.\n- Obavezno pročitajte uputstvo proizvođača (kako se namešta sedište, stavlja pojas) i neka Vam ono bude uvek pri ruci.\n- Ako je ikako moguće, proverite da li se sedište može instalirati u Vašim kolima.\n- Uvek koristite bezbedonosne pojaseve.\n- Sedište za dete možete staviti na suvozačevo mesto samo ako nema funkciju vazdušnih jastuka ili je ista isključena.\nUkoliko planirate da kupite polovno sedište, obratite pažnju na to da li je oštećeno (neki deo je polomljen i sl.), da li je bilo u autu prilikom eventualnog sudara i ima neprimetna oštećenja i nije starije od 10 godina.\n0 do 10 kg 0-9 meseci\n0+ do 13 kg 9-18 meseci\nI od 9 do 18 kg 0,9-3 god\nII od 15 do 25 kg 3-6 god\nIII od 22 do 36 kg 6-12 god


Pametni telefoni duplo skuplji nego u EU - Ozonpress :: internet portal\nTag: cene, pametni telefoni, Srbija\nPametni telefoni su na našem tržištu skuplji od 20 do čak 50 odsto nego u zemljama Evropske unije, a najnoviji modeli koji su, na primer, tamo veoma popularni i imaju povoljne cene, ovdašnjim kupcima nisu dostupni, jer ih nema u ponudi. Ni na slobodnom tržištu ni u ponudi operatora mobilne telefonije, pokazalo je istraživanje Asocijacije potrošača Srbije u okviru projekta „Potrošač – investitor na tržištu” koji finansira Ambasada Sjedinjenih Američkih Država.\n– Cene smo proveravali preko internet prezentacija trgovaca kao i portala koji prikupljaju ponude na tržištu, dok smo prosečne cene iz zemalja EU preuzeli od partnerskih organizacija potrošača. Cilj je bio da pokažemo kolike su razlike u cenama i kako su kupci u Srbiji ipak u nepovoljnijem položaju – kažu u Aposu i dodaju da će uskoro objaviti i rezultate nezavisnog uporednog testiranja mobilnih telefona koje je sprovedeno sa organizacijama potrošača u EU. Prvi rezultati su pokazali da dobro ocenjeni, a opet povoljni, telefoni nisu zanimljivi za tržište Srbije.\n– To se odnosi i na operatore mobilne telefonije, ali i na uvoznike. Prvoplasirani po oceni kvaliteta na testu može se kupiti samo u slobodnoj prodaji, i to za 15 evra skuplje. Primera radi, telefon određene marke na tržištu Evropske unije košta 25.000 dinara, dok maksimalna cena za isti model u Srbiji dostiže neverovatnih 50.000 dinara – kažu u Asocijaciji potrošača Srbije.\nTržište dobro snabdeveno\n– Naše tržište je odlično snabdeveno i čim se pojavi nov model u svetu – on je i u Srbiji za najkasnije mesec i po dana. Zastupljeni su uglavnom svi modeli, osim onih koji se prodaju za određena tržišta, na primer Azije ili SAD, pa se i ne mogu naći u drugim zemljama. Kada je reč o cenama, one ne mogu biti iste kao u EU, jer mi, pre svega, nismo deo Evropske unije i pravila nisu ista za nas i zemlje članice. Dosta toga utiče na formiranje maloprodajne cene, a diktira ih uvoznik koji daje preporučenu maloprodajnu cenu koja bi trebalo da bude približna kod svih prodavaca – kaže za „Politiku” Milan Milosavljević, menadžer nabavke u kompaniji „Hendi” – koja je najveći maloprodajni lanac za prodaju telekomunikacionih uređaja i usluga, prvenstveno smart telefona.\nOvdašnji potrošači prate trendove, zbog čega su skuplji modeli i među najprodavanijim. Međutim, nije to samo stvar prestiže, jer ti skupi uređaji pravdaju cenu raznim funkcijama koje i vrede.\n– Većina potrošača se i dalje često rukovodi isključivo cenom, zbog čega telefone kupuju na crnom tržištu od nelojalne konkurencije. Ovakva kupovina nosi i velike rizike, jer su to uglavnom prodavci koji ne daju garanciju, a i kada je daju ona često ne može da se realizuje, jer prodavci menjaju adresu i kupac više i ne može da ih nađe. Drugi problem jeste to što oni često prodaju telefone koji su namenjeni drugim tržištima, pa kupac za svoj novac i ne dobije sve ono što je tražio. Cene kod ovih prodavaca na crno u proseku su niže 20 odsto, ali oni ne plaćaju PDV i mogu sebi da priušte formiranje takvih cena koje, ponavljam, nose rizike za potrošače – kaže Milosavljević.\nJ. Antelj, Politika\ndr 08/05/2015 u 04:00 Odgovorite\nČuj telefoni skuplji…\nZa početak, uđite u supermarket i napravite realan uporedni pregled cena osnovnih životnih namirnica… Biće vam jasno u kakvoj zemlji živimo…


Cene testiranja na korona virus razlikuju se od grada do grada, Niš među najjeftinijima - juGmedia\nTestiranje na zahtev građana na novi korona virus je počelo po Institutima za javno zdravlje u čitavoj Srbiji, a iako je najavljivana cena od 6.000 dinara, ipak, ona se razlikuje od Instituta do Instituta.\nNajskuplji je Zavod za javno zdravlje Pančevo, dok je Institut za javno zdravlje Niš među najjeftinijima, a direktor Institut za javno zdravlje u Nišu doktor Miodrag Stojanović rekao je Niškim vestima da je cena testa na zahtev, za one građane kojima je neophodan negativan rezultat zbog putovanja 6.000 dinara.\nSvi oni koji putuju, ili državljani Srbije koji dolaze iz instranstva, da ne bi bili u izolaciji 14 dana imaju mogućnost da se na lični zahtev testiraju i da im se izolacija prekine ukoliko su negativni“, kazao je Stojanović.\nOn je objasnio da nije neophodno da se za ovakve testove najavljuju telefonom.\nCena testa u pančevačkom zavodu je 8.225 dinara. U Nišu, Vranju i Somboru cena je 6.000 dinara.\nU cenu je uključeno uzorkovanje, testiranje i izdavanja sertifikata. Testiranje biti besplatno isključivo za potrebe putovanja za maloletne državljane Srbije, studente – državljane Srbije, studente pripadnike srpske nacionalne manjine koji su državljani susednih zemalja i Slovenije, a koji studiraju u Srbiji.